הוועדה המשותפת לוועדת החוקה, חוק ומשפט, לוועדת הפנים והגנת הסביבה ולוועדת המדע והטכנולוגיה בהתאם לחוק הכללת אמצעי זיהוי ביומטריים ונתוני זיהוי ביומטריים במסמכי זיהוי ובמאגרי מידע, התש"ע-2009, כנסת 20, פרוטוקול מספר 9, 2016-12-27 09:30

אורי מקלב: אני פותח את הישיבה.

אורי מקלב: התבקשתי על ידי היושב-ראש הקבוע של הוועדה וגם על ידי היושב-ראש השני של הוועדה המשותפת לחוקה ולחוץ וביטחון למלא את מקומם.

אורי מקלב: אני מתכבד לפתוח ישיבה של הוועדה המשותפת לוועדת הפנים והגנת הסביבה, ועדת הטכנולוגיה וועדת החוקה, חוק ומשפט, בהתאם לחוק הכללת אמצעי זיהוי ביומטריים ונתוני זיהוי ביומטריים במסמכי זיהוי ובמאגרי מידע, התש"ע-2009.

אורי מקלב: הנושא שעל סדר היום הוא צו הכללת אמצעי זיהוי ביומטריים ונתוני זיהוי ביומטריים במסמכי זיהוי ובמאגר מידע (תקופת מבחן) (תיקון מס' 2), התשע"ז-2016.

אורי מקלב: כולנו יודעים למה התכנסנו כאן.

אורי מקלב: עמדו שתי אפשרויות בידי הממשלה, שביקשה להגיש לוועדה הצעת חוק לאחר תקופת הפיילוט והחלטת שר הפנים, אחרי שהתייעץ עם כל מי שהיה צריך.

אורי מקלב: הוא הניח הצעת חוק והוועדה התבקשה לדון בה לפני שבוע או שבועיים.

אורי מקלב: לאור הדברים האלה, היו בקשות והייתה פעילות בזמן הקצר שהיה לוועדה ולפיילוט, שהתוקף שלו עמד לפוג ב-31 בדצמבר.

אורי מקלב: כדי לא לתת דחייה ולא לעשות הפסקה בכל התהליך, שלטענת אלה שמובילים את העניין הייתה גורמת לאנדרלמוסיה ובעייתיות מאוד גדולה...

אורי מקלב: הוועדה התבקשה לדון בכך בציר הזמן הקצר הזה.

אורי מקלב: במקרים אחרים, מאיך שאני מכיר את הכנסת, למשל הצעת חוק למיסוי דירה שלישית, אפשר להתחיל בשלוש בלילה, אחרי שהמסמכים הונחו באחת בלילה, ולסיים בשבע בבוקר.

אורי מקלב: כשמדובר בחוק מורכב מאוד, עם השלכות מאוד רחבות ופגיעה לא שוויונית, לא הייתה בעיה, וכששר רוצה הוא מגיע, וכבר היו דברים מעולם ולא היה בזה איזה חידוש או הפתעה.

אורי מקלב: אבל בכל אופן אני רוצה לציין - - -

יעל כהן-פארן: ובג"ץ עוד לא נתן את דברו.

אורי מקלב: ואני לא יודע אם ייתן את דברו.

אורי מקלב: אבל זה גם לא מנע את זה, למרות שיועצים משפטיים היו נגד וכולי.

אורי מקלב: שבועיים לחקיקה זה זמן שאפשר לעשות אותו.

אורי מקלב: .. אבל בכל אופן אני רוצה לציין את השר בנפש חפצה, בגלל שהוא באמת רוצה לעשות תהליך שקול, תהליך מסודר, לא מהיר, לא לתת את ההרגשה שזה משהו מהיר או שיש איזה מחטף.

אורי מקלב: וגם את הפעילות של יושב-ראש ועדת הכנסת והיושב-ראש הקבוע פה, שהוא זה שהוביל את זה שלא נדון בחוק בציר זמן מצומצם.

אורי מקלב: ולכן באו עם הצעה שלפיה אנחנו רק ניתן הארכה לתוקף של הפיילוט: במקום 31 בדצמבר, עד 28 בפברואר.

אורי מקלב: ככה שהיום הדיון הוא לא האם הביומטרי טוב או לא טוב, מה צריך להיות במאגר ומה לא, אלא אנחנו צריכים לדון בשאלה האם זה נכון להאריך את הצו, או שאנחנו צריכים רק בחקיקה.

אורי מקלב: אני חושב שמי שתומך בביומטרי צריך להתנגד להצעה הזאת; ומי שמתנגד וחושב שהתהליך הזה הוא לא נכון, הרי יאמר שכל דחייה היא לטובה.

אורי מקלב: ודבר שני, אנחנו לא דנים עכשיו בעצם החוק אלא אנחנו רק מאריכים את הפיילוט.

אורי מקלב: אלו הדברים.

אורי מקלב: משרד הפנים, תציגו את זה.

תמר זנדברג: רגע, אפשר הצעה לסדר?

אורי מקלב: תני לו להציג את זה בקצרה.

תמר זנדברג: אין בעיה, רק שהדיון הזה נקבע רק אתמול בשעת הצהריים, כשאני למשל מנהלת ישיבה בראשותי שמתחילה בשעה עשר.

יעל כהן-פארן: גם אני מנהלת ועדת משנה.

תמר זנדברג: כך שאפילו לקיים את הדיון הזה בצורה.

תמר זנדברג: ..

תמר זנדברג: אתם מציגים אותו כאן כ-כביכול.

תמר זנדברג: ..

תמר זנדברג: וגם קיבלתי את התשובה של היועצת המשפטית לוועדה בשם יושב-ראש הכנסת, אחרי שפניתי אליכם אתמול בנושא הזה.

תמר זנדברג: התשובה הסבירה שהדיון הזה בעצם נועד לקיים דיון.

תמר זנדברג: אני מכבדת את התשובה הזו, אבל ... אדוני היושב-ראש, חשוב לי שתשמע את הדברים.

תמר זנדברג: אני חוזרת על מה שאמרתי.

תמר זנדברג: פניתי אתמול בנושא הזה ליועץ המשפטי לכנסת וענתה לי בשמו היועצת המשפטית לוועדה.

תמר זנדברג: היא ענתה לי תשובה שאני מכבדת: שבעצם הדיון הזה נקבע בבהילות אתמול בשעות הצהריים לשעה הזאת, כדי שאנחנו נקיים עכשיו דיון במשך חודשיים בחוק עצמו.

תמר זנדברג: אני מכבדת את התשובה הזאת, אבל היא פשוט לא...

תמר זנדברג: מדובר כאן בצו שבעצם מקים את המאגר, ועכשיו הוא נועד להשאיר את המאגר על כנו, בניגוד לכל האזהרות ולכל חוות הדעת ולכל העמדות.

תמר זנדברג: למעשה כרגע לא נשאר בכנסת אף אחד שתומך במאגר הזה.

תמר זנדברג: אבל הדיון שאנחנו מקיימים עכשיו הוא לא איזה דיון טכני שנועד לתת לנו זמן, אלא זה דיון בהארכת הצו, ובלעדיו אין מאגר.

אורי מקלב: אני חושב שאני כן התייחסתי לזה.

אורי מקלב: מה שאמרת אמרת כהצעה לסדר, אבל אני לא פותח את כל מה שאת רוצה להגיד - - -

תמר זנדברג: לא, אני רק מדברת על עצם קיום הדיון עכשיו.

אורי מקלב: זה לא דיון שבא עכשיו כי אנחנו רוצים היום להביא צו.

אורי מקלב: ההפך.

אורי מקלב: זה דיון שנועד לא לדון בחוק עצמו, אלא רק להאריך את התוקף - - -

תמר זנדברג: אבל מה זה "רק הארכת תוקף"?

תמר זנדברג: הרי זה מה שיש כרגע; עד היום המאגר פעל מתוקף הצו ועכשיו אנחנו מאריכים את הצו.

תמר זנדברג: כלומר, בעצם אנחנו עכשיו בדיון הזה - - -

אורי מקלב: אנחנו לא מחדשים - - -

תמר זנדברג: לא רק שאנחנו מחדשים, אנחנו עכשיו גם למעשה מקימים את המאגר הביומטרי לעוד חודשיים.

תמר זנדברג: זו משמעות הצו.

אורי מקלב: התשובה הייתה שאפשר לדון בצו הזה.

תמר זנדברג: הכול אפשרי, גם אפשרי לקבוע בחוק ההסדרה שמה שלא חוקי הוא חוק.

תמר זנדברג: אבל זה לא ראוי.

אורי מקלב: אני לא חושב שזה לא ראוי.

אורי מקלב: הדיון על החוק הביומטרי היה על השולחן, כולנו ידענו על זה, הייתה אפשרות לבקשה של הממשלה כן לדון בזה ואז היינו דנים בזה השבוע או בשבוע שעבר.

אורי מקלב: בכל אופן, יושבי-הראש של הוועדות דווקא ראו בזה - - -

תמר זנדברג: הם ראו דווקא אתמול אחר הצהריים שצריך לקבוע דיון להיום בבוקר.

תמר זנדברג: אם זה היה ידוע אז למה לא נקבע דיון בזמן?

אורי מקלב: זה הגיע רק עכשיו.

תמר זנדברג: אז למה זה הגיע רק עכשיו?

תמר זנדברג: בתור התחלה, אני מבקשת ממך בהצעה לסדר שאם זה היה כל כך ידוע, כאשר סוף דצמבר קבוע בלוח השנה וזה לא תאריך שבא בהפתעה מהשמיים, אז למה הצו נשלח אתמול אחרי הצהריים?

תמר זנדברג: כדי שאנחנו נצטרך להשבית את עצמנו מעיסוקינו?

אורי מקלב: סליחה, תמר - - -

תמר זנדברג: מבין ארבעה ח"כים שהגיעו לדיון שתיים שיושבות כאן הן יושבות-ראש ועדה של דיונים שמתחילים בשעה עשר.

תמר זנדברג: למה שננהל ככה את הדיונים?

אורי מקלב: כך דרכה של הכנסת.

תמר זנדברג: ממש לא.

אורי מקלב: כך דרכה של הכנסת.

תמר זנדברג: סליחה, כמה פעמים בכנסת דיונים נקבעים אחרי הצהריים לבוקר המחרת?

תמר זנדברג: זו ממש לא דרכה של הכנסת, לא נעשה פה ביזוי של הכנסת.

אורי מקלב: חבל שלא היית בדברי הפתיחה שלי.

אורי מקלב: אמרתי שהצעת חוק כמו מיסוי הדירה השלישית אפשר להניח באחת בלילה - - -

תמר זנדברג: נו, ובדיוק יש בג"ץ על ההליך הזה, נכון?

תמר זנדברג: יש עכשיו בג"ץ בדיוק על ההליך הזה, שהיועץ המשפטי לכנסת קבע שהוא חריג ולא תקין.

תמר זנדברג: זה בדיוק מראה שלא כך נערכים הדברים בכנסת.

תמר זנדברג: וזה התפקיד שלנו לשמור על התנהלות תקינה בכנסת.

אורי מקלב: לצערי לא רק שאני אקיים את הדיון, אלא אני גם לא חושב...

אורי מקלב: טוב שאת מוחית על זה, הרי כל דיון, גם אם מדובר במשהו לא מהותי, כשקובעים אותו אחרי הצהריים לבוקר שלמחרת - - -

תמר זנדברג: נכון, ועל אחת כמה וכמה כשזה משהו מהותי כל כך.

אורי מקלב: אבל יש דינמיקה בכנסת - - -

תמר זנדברג: אבל זאת לא הדינמיקה.

תמר זנדברג: אדוני היושב-ראש, אתה חבר כנסת ותיק, זאת לא הדינמיקה בכנסת.

אורי מקלב: תמר, עכשיו אני מדבר.

אורי מקלב: נתתי לך לדבר, אני מנסה לתת לך תשובה ואני לא מצליח.

אורי מקלב: בתהליך הזה שבו אנחנו לא מחדשים דברים גדולים אלא רק מבקשים צו שבא להאריך תקופה, כדי שלא תהיה פגות תוקף בעוד כמה ימים אלא בעוד חודשיים, אני חושב שכן אפשר לקיים את הדיון הזה ולכן אנחנו פה.

אורי מקלב: משרד הפנים, בבקשה.

אורי מקלב: דברו בקצרה, כי יש כאן חברי כנסת שחייבים לנהל ועדות.

<אבי חליבה: אני אבי חליבה, הגורם המתכלל בין הרשויות מטעם שר הפנים.

<אבי חליבה: לבקשת השר, שהציע את המתווה שלו, שגם עבר קריאה ראשונה, אנחנו מבקשים להשלים את ההיערכות של הרשויות לממש את המתווה החדש כפי שהוא נקבע, ולכן אנחנו מבקשים להשלים את תהליך החקיקה בצורה מיטבית, כדי לאפשר לחברי הכנסת לעשות דיון מקצועי ומהותי.

<אבי חליבה: מבחינתנו הארכת התוקף היא לחודשיים, כדי להשלים את אותו מהלך, כאשר אם הכנסת תסיים את תהליך החקיקה לפני זה, בוודאי שלא נתנגד לזה ובוודאי שנדע לשלים את ההיערכות שלנו.

<אבי חליבה: למעשה מה שנותר לנו כרגע זה להשלים את ההיערכות הפרקטית - - -

זוהיר בהלול: ההארכה תציל את החקיקה?

<אבי חליבה: ההארכה תאפשר את השלמת החקיקה שלא באופן מהיר מדי.

אורי מקלב: הייתה אפשרות לחוקק את החוק השבוע או בשבוע שעבר, אבל החקיקה תידחה לפי התאריכים שיקבעו היושבי-ראש, כך שהחקיקה לא תיעשה בציר זמן מאוד קצר ומצומצם.

תמר זנדברג: אתם מבקשים את הארכת הפיילוט כפי שהוא התנהל בשלוש השנים האחרונות, או כפי שהשר הציע בהודעה שלו?

<אבי חליבה: אנחנו מבקשים אותו כמו שהוא התנהל בשנים האחרונות, מסיבה עקרונית אחת - -

תמר זנדברג: זה מרחיב יותר ממה שהשר הודיע.

<אבי חליבה: - - שאנחנו רוצים להשלים את ההיערכות הפרקטית של הרשויות באופן כזה שנדע לתת לאזרחים - - -

זוהיר בהלול: אבל למה לא - - -

אורי מקלב: רגע, תן לו לסיים.

זוהיר בהלול: מר מקלב, אני מאוד תרבותי, אתה מכיר אותי.

זוהיר בהלול: לא שתמר לא - - -

יעל כהן-פארן: סליחה, זוהיר, אני מתנצלת אבל אני צריכה לצאת עוד עשר דקות לוועדה ואתה תהיה פה כל הדיון.

זוהיר בהלול: בסדר, רק תני לי להשלים את המשפט.

יעל כהן-פארן: אני לא מתפרצת.

זוהיר בהלול: בבקשה, דברי, כשקוטעים אותי אני לא מסוגל לדבר.

יעל כהן-פארן: לא, אני אדבר כשאקבל רשות דיבור.

אורי מקלב: חבר הכנסת בהלול, אתה יכול להשלים את המשפט?

זוהיר בהלול: אני אומר שאם לא היה סיפק בידיכם לעשות את מלאכתכם בזמן, אתם מטלטלים את כל המערכת רק בגלל אולי שלומיאליות שלכם, מכיוון שלא הצלחתם ב-2016 להשלים את התהליכים.

זוהיר בהלול: ואנחנו חותמת גומי, מקימים אותנו מחגים, מביאים אותנו באופן בהול, כאילו אנחנו כלים של שח.

<אבי חליבה: אדוני, נדמה לי שהאמירה הזאת בטח לא - - -

זוהיר בהלול: איך אפשר ככה?

זוהיר בהלול: קצת כבוד לחברי הכנסת.

זוהיר בהלול: אתם מתעתעים בנו הלוך ושוב.

זוהיר בהלול: באנו מחגים, לכם יש חג – והכול רק בשל העובדה שלא הצלחתם להשלים את המלאכה שלכם.

זוהיר בהלול: באמת, בוז לכנסת.

זוהיר בהלול: לחברי הכנסת אין ערך ומביאים אותם מכל קצות המדינה רק כדי להשלים את מה שאתם לא השלמתם.

זוהיר בהלול: נו, באמת.

<אבי חליבה: נדמה לי שהטענה היא לא לצד שלנו בשולחן.

<אבי חליבה: גם אנחנו באנו מחגים והיינו שמחים - - -

אורי מקלב: תשלים את מה שאתה רוצה להגיד.

<אבי חליבה: בהליך החקיקה כפי שהוא עבר בקריאה ראשונה בכנסת נאמר בצורה מפורשת שאנחנו מבקשים להחיל את החוק כפי שהמליץ השר ואישרה הממשלה והכנסת ב-1 במרץ, כדי לאפשר לרשויות להשלים את ההיערכות הפרקטית שתאפשר לתושבים לקבל את השירות בצורה הטובה ביותר כפי שהחליט השר במתווה החדש שלו.

תמר זנדברג: האם יתווספו נתונים חדשים, לרבות טביעות אצבע, בתקופה הזו?

<אבי חליבה: - - - זה לא קשור.

<אבי חליבה: גם אם הוא היה נעשה בהליך מהיר וגם אם בהליך איטי – תקופת ההיערכות היא עדיין אותה תקופה.

אורי מקלב: מר חליבה, אני מבקש לשאול אותך שאלה.

אורי מקלב: בהצעת החוק הממשלתית שהייתה אמורה להיות נדונה כאן יש הארכה של תוקף הפיילוט?

אורי מקלב: זה משולב בתוך הבקשה?

אורי מקלב: כלומר, אם החוק היה מתקבל השבוע או בשבוע שעבר, האם הוא היה נכנס לתוקף מיד, או שגם אז הייתה תקופת.

אורי מקלב: ..?

אורי מקלב: מה היה קורה בתקופת הביניים הזו?

<עירית ויסבלום: יש בהצעת החוק סעיף שמדבר על דחיית החוק ל-1 במרץ.

<עירית ויסבלום: זאת אומרת, בכל מקרה ראינו לנגד עינינו את תחילת החוק ב-1 במרץ, מכיוון שהרשויות צריכות זמן היערכות.

<עירית ויסבלום: זה לא רק עניין משפטי, זה גם עניין של שינוי טכנולוגיות.

<עירית ויסבלום: לעשות את זה בחודשיים זה דבר שמאתגר את הרשויות ולכן אנחנו צריכים את הזמן הזה.

<עירית ויסבלום: יש גם עניין וצורך בהתקנת תקנות, כדי ליישם את המתווה של השר, ולכן בהצעת החוק ישנו סעיף תחילה שאומר שהחוק יחול החל מ-1 במרץ וגם סעיף שאומר שעד 1 במרץ יחולו הוראות הצו.

<עירית ויסבלום: זה נועד כדי לאפשר את הרצף של פעולות של הרשויות עד 1 במרץ.

אורי מקלב: זאת אומרת שאנחנו לוקחים חלק מתוך הצעת החוק ומאשרים אותו עכשיו ללא שינוי.

תמר זנדברג: לא זאת השאלה.

תמר זנדברג: רגע, האם בתקופת הביניים יילקחו - - -

אורי מקלב: סליחה, סליחה, אני שואל את זה.

אורי מקלב: האם תקופת ההארכה של הצו היא באותה מתכונת של הצו היום או שיש שינוי?

<עירית ויסבלום: אותה מתכונת.

<עירית ויסבלום: הכוונה היא להחיל את הוראות הצו - - -

אורי מקלב: לא, אבל הרי החוק הוא יותר מצומצם ממה שאנחנו עושים היום.

<אבי חליבה: נכון, החוק העתידי, אם יעבור, הוא טיפה יותר מצומצם.

אורי מקלב: ומה לפי הצעת החוק התכוונתם לעשות בתקופת הביניים?

<עירית ויסבלום: את הוראות הצו.

<אבי חליבה: התכוונו להמשיך את הרצף של הצו, מהסיבה הפשוטה שאנחנו רוצים לשמור על רצף היערכות, כי אחרת זה יוצר קשיים שאי אפשר לגשר עליהם, למשל מבחינת מערכות המידע, מבחינת האנשים שמפעילים את זה וכולי.

<אבי חליבה: צריך לזכור שמי שמקבל את אותם תושבים זה פקידים ש - - -

תמר זנדברג: לא, אבל מה יקרה אם לא ייקחו טביעות אצבע בתקופה הזאת?

אורי מקלב: חברת הכנסת יעל כהן, בבקשה.

יעל כהן-פארן: תודה.

יעל כהן-פארן: קודם כול אני רוצה להצטרף לדבריה של תמר זנדברג חברתי.

יעל כהן-פארן: וזה לא מופנה אישית כלפיך, זה מופנה כלפי הוועדה, כלפי הכנסת - - -

אורי מקלב: לא, אני לא רואה את זה אישית, אני רק מנהל את הישיבה.

יעל כהן-פארן: זה לא לעניין לזמן דיון כזה דחוף.

יעל כהן-פארן: הרי יש לנו עוד דיונים.

יעל כהן-פארן: אני צריכה לצאת עוד פחות מעשר דקות.

יעל כהן-פארן: אני גם חושבת שזה נוגע להתנהלות הממשלתית; הרי ב-31 בדצמבר פג תוקף הצו והיה צריך להביא את הדברים לוועדה בתחילת החודש.

יעל כהן-פארן: נכון שהיה את חוק ההסדרים והתקציב, אבל אי אפשר לדחוק אותנו לרגע האחרון, כמו שעושים בדיונים אחרים ובתקנות אחרות, כפי שקורה הרבה מאוד בכנסת.

יעל כהן-פארן: אנחנו לא צריכים לקבל את זה, ולו בגלל הדבר הזה.

יעל כהן-פארן: עכשיו לאמירה אחרת.

יעל כהן-פארן: החוק עדיין לא עבר ולמעשה הצו הקיים הוא רחב יותר אפילו מהחוק המתוכנן.

יעל כהן-פארן: אני לא רואה שום סיבה להמשיך את הצו הקיים עוד חודשיים כאילו כלום.

יעל כהן-פארן: אני בסך הכול שנה וחודש בכנסת וכבר היו שלוש הארכות בזמן הזה.

יעל כהן-פארן: כל פעם נכנס שר חדש, "עוד לא החלטנו".

יעל כהן-פארן: מה זאת ההתנהלות הזאת, בחייכם?

יעל כהן-פארן: ועכשיו אנחנו מדברים על הארכה בחודשיים של הצו הכי רחב שיש, בזמן שכבר יודעים שזה הולך להתכווץ לעומת מה שיש.

יעל כהן-פארן: ולכן אני לא מבינה, גם מבחינה משפטית, למה לא להעביר צו שלפיו לא מוחקים שום דבר אבל גם לא מקבלים שום דבר חדש, כלומר, מפסיקים להכניס מידע חדש למאגר עד שיעבור החוק הסופי, שאולי יהיה שונה לחלוטין.

יעל כהן-פארן: אנחנו נדון על זה בוועדה, החוק עוד לא עבר ואולי הוא אפילו לא ייכנס לתוקף עד 1 במרץ, אולי תהיה עוד הארכה, אז מה, אז נבקש עוד הארכה?

יעל כהן-פארן: לכן אני מציעה שנקפיא את הדברים.

יעל כהן-פארן: זה גם נראה לי הרוח והכיוון שהחקיקה והחוק ילכו אליו, הרי כבר עכשיו ברור שזה לא יהיה כמו הצו הרחב שיש היום למאגר הביומטרי.

יעל כהן-פארן: עכשיו, יש לי שאלות ספציפיות שאני רוצה להעלות כאן.

יעל כהן-פארן: נציג המשטרה נמצא כאן?

<אבי חליבה: מאחורה.

יעל כהן-פארן: מה, מתחבאים?

יעל כהן-פארן: אתם לא רוצים להיות מקדימה?

יעל כהן-פארן: יש המון מקום על השולחן.

יעל כהן-פארן: תמיד הנציגים החשובים הולכים אחורה, לא רוצים שנשאל אותם שאלות.

יעל כהן-פארן: יש לי שאלה.

יעל כהן-פארן: האם מפכ"ל המשטרה נפגש עם שר הפנים אריה דרעי ולחץ עליו להפעיל את המאגר הביומטרי ולהשאיר טביעות אצבע במאגר?

יעל כהן-פארן: זאת שאלה שחשוב לי לקבל עליה את התשובה.

יעל כהן-פארן: הרקע לכל הקיום של תכנית המבחן זה הרכשות כפולות וזיופים, אלא שכרגע זה נראה, לי לפחות, שהמטרה שונה לחלוטין.

יעל כהן-פארן: האם זה נכון?

יעל כהן-פארן: האם זה נכון שהמשטרה הפעילה לחץ על השר דרעי להמשיך עם המאגר?

<נטע לב-טוב שטח: אני נטע לב-טוב שטח, ראש המעבדה לראיה דיגיטלית.

<נטע לב-טוב שטח: אני הגורם המקצועי בחטיבת הזיהוי הפלילי שמתעסק בנושא הביומטריה עצמה, איך היא עובדת וכולי, ואני לא מצויה בעניינים שקשורים לדברים שקורים ברמה העקרונית.

<נטע לב-טוב שטח: השאלה הזאת צריכה להיות מופנית למישהו אחר.

אורי מקלב: ברור.

יעל כהן-פארן: אבל האם המשטרה לוחצת כדי שהמאגר הביומטרי יתקיים?

יעל כהן-פארן: מבחינה מקצועית.

אורי מקלב: את יכולה לשאול האם זה חשוב לה - - -

תמר זנדברג: מה העמדה של המשטרה לגבי המאגר הביומטרי ומה שייכלל בו?

<נטע לב-טוב שטח: העמדה המקצועית של המשטרה היא שצריך להמשיך להכליל שתי טביעות אצבע ופנים.

<נטע לב-טוב שטח: זאת העמדה המקצועית שלנו.

ענת ברקו: זה עוזר לכם במניעת - - - ?

אורי מקלב: סליחה, אנחנו עדיין לא בזמן של התשובות.

אורי מקלב: מכיוון שיעל צריכה ללכת אני נותן לה לשאול.

יעל כהן-פארן: האם נמצא כאן ראש מינהל האוכלוסין?

<אבי חליבה: יש פה סוללה של אנשי מקצוע ממינהל האוכלוסין.

יעל כהן-פארן: אז מי הנציג הכי בכיר?

<אבי חליבה: כולם בכירים.

אורי מקלב: מה השאלה, יעל?

יעל כהן-פארן: אתם עשיתם איזושהי עבודה בנתב"ג שהשוותה בין זיהוי של תמונות פנים וטביעות אצבע, ועד כמה שאני הבנתי, וזה גם היה בתקשורת, טביעות אצבע פחות מזוהות נכון ופחות מדויקות מזיהוי תמונות פנים.

יעל כהן-פארן: והרי מה יותר חשוב מלזהות בן אדם כשהוא יוצא מהארץ?

יעל כהן-פארן: הרי זה המבחן הגדול ביותר של הזיהוי הביומטרי.

יעל כהן-פארן: אז אני שואלת האם זה נכון ומדוע ממשיכים בכלל עם הדרישה של טביעות אצבע?

אורי מקלב: היועצת המשפטית, בבקשה.

<נירה לאמעי רכלבסקי: אני חייבת להתייחס לעובדה שכן תיווצר לנו בעיה מבחינת שוויון לגבי האזרחים שבחודשיים האלה יצטרפו למאגר, מבלי לדעת שכשייכנס החוק לתוקף אז המעמד שלהם יהיה פחות טוב לעומת אזרחים שלא נכנסו למאגר בחודשיים האלה.

<נירה לאמעי רכלבסקי: זה חייב להיאמר.

<עירית ויסבלום: למה?

<עירית ויסבלום: זה לא נכון.

<נירה לאמעי רכלבסקי: מכיוון שלפי הצעת החוק שאתם הגשתם, האזרחים שטביעות האצבע שלהם כבר נמצאות במאגר, מצבם מבחינת חופש הבחירה שלהם הוא מעט פחות טוב לעומת אלה שעדיין לא עשו תעודת זהות ביומטרית, מכיוון שמי שבא לעשות תעודה לפי החוק החדש יוכל לבחור שלא להיכנס למאגר בכלל, בעוד שהאחרים יצטרכו לחכות לתקנות שיביא השר ויצטרכו באופן אקטיבי לבוא ולבקש שטביעות האצבע שלהם יימחקו, ובנוסף, תעודת הזהות שבידיהם תהיה בטלה והם יצטרכו לשלם עבור תעודה חדשה.

<נירה לאמעי רכלבסקי: ולכן חייבים להדגיש שבחודשיים האלה מי שייכנס לתוך המאגר ויעשה תעודת זהות, מצבו יהיה פחות טוב לעומת אם היה מחכה חודשיים.

<נירה לאמעי רכלבסקי: זה חייב להיאמר.

<נירה לאמעי רכלבסקי: ולכן אני חושבת שאתם צריכים לשקול את העניין של שינוי קטן בתקופה הזאת ואולי אפילו הקפאה.

זוהיר בהלול: זה שוויון.

<נירה לאמעי רכלבסקי: בוודאי.

אורי מקלב: שוויון לגבי העתיד, לא שוויון היום.

<נירה לאמעי רכלבסקי: זה לא משנה, כי מי שלא יודע ויצטרף עכשיו למאגר, מצבו יהיה פחות טוב.

<נירה לאמעי רכלבסקי: תחשבו אם זה לא אפשרי מבחינתכם להקפיא את זה.

יעל כהן-פארן: האם אוכל לקבל לפני שאני יוצאת את התשובה על העבודה שהם עשו בנתב"ג?

אורי מקלב: אבקש מכם להתייחס בסוף לשאלה האם בתקופת ההארכה של הפיילוט, ההארכה של הצו, התהליך יהיה כמו התהליך העתידי ולא כמו התהליך שקיים היום בנושא של טביעות האצבע.

אורי מקלב: אבל לא עכשיו.

תמר זנדברג: אני מנהלת דיון בעשר, אז אני מבקשת לדבר.

תמר זנדברג: תראו, בהתייחס למה שאמרה חברת הכנסת יעל כהן-פארן ומה שאמרה היועצת המשפטית, אנחנו כאן במצב שלא זו בלבד שאנחנו לא יודעים מה עומד לקרות החל מעוד חודשיים...

תמר זנדברג: ואני רוצה בהקשר הזה לציין שהחודשיים האלה זה המקסימום שהחוק המקורי, שהקים את הצו, מתיר.

תמר זנדברג: כלומר, זה לא הזמן שיידרש להיערכות - - -

<קריאות: לא, עד סוף יוני.

תמר זנדברג: אוקיי.

תמר זנדברג: אנחנו בעצם במצב שבו יש שני דברים ששונים משלוש השנים האחרונות.

תמר זנדברג: אחד, החוק שעומד להיות, החוק הקבוע שהחליט עליו שר הפנים, שכבר עבר בקריאה ראשונה.

תמר זנדברג: כבר קראנו אותו והצבענו עליו במליאה, ואנחנו יודעים שבקריאה הראשונה אין בו טביעות אצבע.

תמר זנדברג: לפחות.

תמר זנדברג: ולאחר מכן גם השתנה כל העניין הזה שרציתם לתת עדיפות למי שנותן טביעות אצבע.

תמר זנדברג: גם זה ירד.

<נירה לאמעי רכלבסקי: לא, מה שירד זה האופט-אין, אופט-אאוט.

תמר זנדברג: העשר שנים לא ירד?

<נירה לאמעי רכלבסקי: לא, אבל אנחנו עוד נדבר על זה.

אורי מקלב: אני גם לא בטוח שטביעות האצבע ירד - - -

תמר זנדברג: לא, העניין של טביעות אצבע מנדטורי למאגר – זה ירד.

תמר זנדברג: החובה לצרף טביעת אצבע למאגר כבר ירדה.

תמר זנדברג: אני גם הבנתי שיש כוונה, אולי, יכול להיות - - -

אורי מקלב: מטבע הדברים כל הצעת חוק לא תמיד יוצאת כפי שהיא נכנסת.

תמר זנדברג: לכן אני אומרת שיש פה שני דברים.

תמר זנדברג: אחד, מה שכבר ירד, שזה טביעת האצבע המנדטורית.

תמר זנדברג: והשני, שהוא מצב פוליטי מעניין.

תמר זנדברג: .. תראו, המאגר הזה נולד באקלים פוליטי אחר לגמרי.

תמר זנדברג: לאו דווקא אקלים כללי במדינה, אלא האקלים מבחינת הקידום והתמיכה.

תמר זנדברג: הייתה כאן תמיכה פוליטית משמעותית – אני אומרת את זה לחברי הכנסת, זה לא עניין של גורמי המקצוע – והיום התמונה הזו השתנתה.

תמר זנדברג: ואני גם מעריכה שבוועדה הזאת, הוועדה המשותפת, בהמשך הדיונים החוק הזה יעבור עוד שינויים משמעותיים לקראת הקריאה השנייה והשלישית, בלי קשר למתי שזה יהיה.

תמר זנדברג: כמו שאתה אומר, זה קורה לכל חוק, וטוב שכך, כי אנחנו הכנסת, אנחנו המחוקקים.

תמר זנדברג: וכשאני מסתכלת על התמונה בכנסת, בממשלה, בקואליציה ובאופוזיציה, אני רואה שבחוק הזה יהיה שינויים משמעותיים.

אורי מקלב: עצם הצעת החוק היא מרוככת יותר ממה שהייתה.

תמר זנדברג: אז אני אומרת שיש כאן מצב מדורג פעמיים.

תמר זנדברג: כי היה כבר שינוי משמעותי, ובנוסף, עוד עומדים להיות שינויים בעניין הזה.

אורי מקלב: נכון, רוח המפקד במשרד היא שונה בעניין הזה.

תמר זנדברג: בדיוק, אני בהחלט מקבלת את הניתוח שלך, אדוני היושב-ראש.

תמר זנדברג: ולכן, אם אנחנו כבר יודעים את כל זה עכשיו, נשאלת השאלה למה להאריך את אותו צו באותם תנאי הארכה שהיא לא טכנית.

תמר זנדברג: אני אסתכל על זה מהצד החיובי – אם אנחנו אכן מתכוונים, כפי שאמרת, אדוני היושב-ראש, שזאת תהיה הארכה טכנית, אז בואו נהפוך אותה לטכנית באמת.

תמר זנדברג: בואו לא נצרף אנשים חדשים בתקופה הזאת, ובינתיים הכנסת תשב על המדוכה, תאמר את דברה במשך חודשיים, גורמי המקצוע יעשו את שלהם, ייערכו למצב החדש, ואנחנו נלווה את החוק ונראה מה אנחנו מנחים את גורמי המקצוע בחודשיים האלה, ואז באמת יהיה מצב של הקפאה ולא יצטרפו אנשים חדשים, שכמו שאמרה היועצת המשפטית, המצב שלהם לא ברור.

תמר זנדברג: אני מזכירה לכם שלפי הפיילוט יש חובה על פקיד לשכת האוכלוסין להסביר ולהביא לידיעת האזרח שהוא לא חייב להצטרף, להסביר לו מה הסכנות מכך - - -

<עירית ויסבלום: לא.

תמר זנדברג: כן.

אורי מקלב: מה המשמעויות?

<נירה לאמעי רכלבסקי: זה ייקבע בתקנות שהם יביאו לגבי מי שרוצה להיכנס.

תמר זנדברג: מה יסבירו להם בתקופה הזו?

תמר זנדברג: מה יגידו להם?

<עירית ויסבלום: - - -

תמר זנדברג: בסדר, אני מבינה שאותו דבר, אבל אני אומרת שה-אותו דבר הזה - - -

אורי מקלב: היא אומרת שמכיוון שעוד חודשיים זה לא יהיה כמו עכשיו, אז למה - - -

תמר זנדברג: זה בהכרח לא יהיה אותו דבר.

אורי מקלב: רק רגע, קודם נבין את הבקשה.

אורי מקלב: למה לא להסביר לאנשים ולהיות פתוחים ולהתנהל מולם בשקיפות מלאה ולומר להם שאם הם יחכו עוד חודשיים המצב שלהם יהיה טוב יותר?

תמר זנדברג: נכון, בדיוק.

אורי מקלב: האם אתם אמורים להסביר לאנשים שאתם עובדים עכשיו לפי צו ביניים ושעוד חודשיים התהליך הזה יהיה אחר?

<ברוך דדון: - - -

אורי מקלב: אני חושב שאתה צריך לתת תשובה מסודרת לכולם, אבל לא עכשיו.

תמר זנדברג: היום הפקיד אמור להגיד לאזרח שהוא לא חייב.

תמר זנדברג: מה הוא יגיד לו בחודשיים האלה?

תמר זנדברג: לכן אני מציעה לא לצרף אנשים חדשים בחודשיים האלה, להשאיר את המצב בהקפאה עד שהכנסת תאמר את דברה, ובעוד חודשיים להמשיך לכאן או לכאן.

תמר זנדברג: תודה.

אורי מקלב: תודה על הדברים.

אורי מקלב: תמר, את משאירה כאן מישהו שישמע את התשובות?

תמר זנדברג: כן, אני אעקוב אחרי זה.

אורי מקלב: שתי הדוברות הקודמות העלו נושא שאני רוצה שיהיה ברור מה התשובות שלכם עליו: שהפיילוט לא יהיה כמו היום אלא במתכונת שנראית עתידית.

אורי מקלב: חבר הכנסת דב חנין, בבקשה.

דב חנין: תודה, אדוני היושב-ראש.

דב חנין: אני רוצה להצטרף להערת הפתיחה של קודמותיי, אבל בהיבט יותר רחב.

דב חנין: יש בעייתיות ביחס של הממשלה לכנסת ואנחנו רואים פה דוגמה נוספת של הדבר הזה.

דב חנין: שר הפנים, בצדק רב מבחינתו, אמר שהוא רוצה לבחון את הנושא הזה לעומק ולכן הוא לקח זמן, ואני חושב שזו פעולה ראויה ואני מברך על הגישה הזו.

דב חנין: זה נושא כבד ומורכב, ונכון עשה שר הפנים בכך שלאורך הרבה זמן הוא ניהל תהליכים בתוך משרדו של התלבטות.

דב חנין: אבל לכנסת לא נותנים את הפריבילגיה הזאת.

דב חנין: הצו עומד להסתיים בעוד ארבעה ימים, ומביאים לנו אותו עכשיו ואומרים לנו "יאללה, תחליטו".

דב חנין: אני חושב שההתנהלות הזאת של הממשלה מול הכנסת היא התנהלות שחייבים לשים לה גבול.

דב חנין: אני יודע שאנחנו בדרך כלל מוחלים על כבודנו ועל חובותינו, אבל תלמידי חכמים שמוחלים על כבודם – כבודם אינו מחול.

אורי מקלב: אני לא יכול להגיד שאני תלמיד חכם, אבל דבר אחד כן אפשר להגיד.

אורי מקלב: תלמיד חכם זה אחד שחושב שהוא לא חכם; הוא רק תלמיד חכם, הוא כל הזמן רק במצב שהוא לומד.

אורי מקלב: מי שחושב שהוא יודע, אז הוא כבר חכם, הוא חושב שהוא חכם.

אורי מקלב: ודרך אגב, אמר מי שאמר של"תלמיד חכם" אין תרגום באף שפה.

אורי מקלב: למילה "חכם" יש תרגום בכל השפות, אבל למילה תלמיד חכם אין תרגום אפילו ביידיש.

דב חנין: אני אומר שהכנסת חייבת לשים לפרקטיקה הזו סוף.

דב חנין: עכשיו, הבעיה הגדולה היא שתמיד מביאים לנו דברים שהם עניין של חיים ומוות.

דב חנין: מביאים לנו ענייני מוניות שירות ואומרים לנו שאם לא נחוקק חוק על מוניות שירות אז לא יהיו מוניות שירות בישראל.

דב חנין: ואז אנחנו נאלצים, כמו שוועדת הכלכלה עשתה אתמול, לבוא לכנסת, לבקש פיצול ולהתחיל לרבע את המעגלים.

דב חנין: אבל במקרה שלפנינו, אדוני היושב-ראש, אין בעצם שום נזק אמתי כתוצאה מהחלטה של הכנסת לעמוד הפעם על כבודה ולהגיד "אנחנו לא מאריכים את הפיילוט".

דב חנין: הפיילוט הזה, ברמה המהותית בעצם כבר מילא את תפקידו.

דב חנין: המטרה שלו הייתה ליצור איזושהי תקופת מעבר שתאפשר לשר לגבש דעה.

דב חנין: אני, אגב, לא שותף לדעתו של השר וכשנגיע לנושא הזה בכנסת אני אביע את עמדתי.

דב חנין: אבל השר גיבש את עמדתו ובזה הסתיימה המטרה של הפיילוט, אין עוד מטרה אמתית לפיילוט.

דב חנין: ולכן אין גם צורך אמתי להאריך את הצו.

דב חנין: ולכן, אדוני היושב-ראש, אנחנו נעשה בחוכמה אם אנחנו נדחה את בקשת השר ואת בקשת הממשלה בעניין הזה בשני היבטים.

דב חנין: א', אין צורך בפיילוט, לא נגרם שום נזק.

דב חנין: והדבר השני, אנחנו סוף-סוף, פעם אחת מעבירים מסר לממשלה של "אל תבואו אלינו ברגע האחרון".

דב חנין: אתם רוצים שהכנסת תדון?

דב חנין: תאפשרו לכנסת לדון משך זמן ראוי, סביר, הגיוני, שמאפשר דיון ענייני בוועדה.

אורי מקלב: חבר הכנסת דב חנין, אתה בעצם אומר שאין חוק ואתה שואל למה חייבים להשאיר את הפיילוט, הרי הפיילוט הוא בשביל למידה.

דב חנין: נכון.

דב חנין: סיימו את הלמידה.

אורי מקלב: הרי השר כבר הגיש הצעת חוק כי הוא כבר למד את העניין הזה, אז למה יש חשיבות להמשיך עכשיו את הפיילוט, למה לא להפסיק אותו ולחכות עד אחרי החוק.

אורי מקלב: דב, אני רוצה להעיר משהו לגבי הזמן.

אורי מקלב: אנחנו שותפים ביחד להארכות ולשינויים ואף אחד מאתנו לא אוהב את זה, זה פוגע באיכות של העבודה, וגם, זה כבר נהפך לשיטה, אולי אפילו בכוונת מכוון.

אורי מקלב: ובמקרה הזה השאלה היא אם זה בדיוק ככה.

אורי מקלב: השאלה היא לא למה הביאו את הצו היום, אלא השאלה היא למה הביאו את החוק מאוחר.

אורי מקלב: אני מבין למה הביאו את ההארכה היום, כי זה הרי תחליף לחוק, אבל אני לא מבין למה היינו צריכים להביא חוק ברגע האחרון, בשבועיים האחרונים, כך שאי אפשר לדון בו.

דב חנין: זה שני צדדים שונים של אותה בעיה.

דב חנין: ברמה הראשונה אני מציע לכנסת להימנע לחלוטין מהארכת הצו.

דב חנין: במידה שהתשובה שאנחנו נקבל כאן זה שהם לא רוצים שבינתיים יבטלו להם את המאגרים שקיימים בידיהם כרגע, אין שום מניעה שאנחנו נאפשר להם להחזיק את מה שקיים - - -

אורי מקלב: אבל לא להוסיף עליהם.

דב חנין: בוודאי, לא להוסיף עליהם שום דבר.

אורי מקלב: לשני הדברים האלה אני מבקש שתיתנו תשובה.

דב חנין: והדברים הם חמורים במיוחד כאשר יש סתירה בין הצו לבין המסקנות שאליהן הגיע השר.

דב חנין: כלומר, אם השר הגיע למסקנה שהוא איננו מחייב טביעות אצבעות כמהלך מחייב, כמהלך אובליגטורי, אז למה אנחנו נדרשים להיות יותר קדושים מהאפיפיור וללכת לרמת קיצוניות שהשר עצמו לא רוצה בה?

דב חנין: זה אבסורד מכל בחינה שהיא.

אורי מקלב: תודה על הדברים.

אורי מקלב: חבר הכנסת זוהיר בהלול, בבקשה.

זוהיר בהלול: אני כמובן מחיתי על מה שהדגיש חברי דב חנין, על כך שאנחנו חותמת גומי.

זוהיר בהלול: באמת צריך לשים קץ ל"התעללות" בחברי הכנסת, שמשתעבדים ל...

זוהיר בהלול: נקודה שנייה.

זוהיר בהלול: אם המרצע יצא מן השק, כפי שאמרה חברתנו יעל פארן, והמפכ"ל נפגש.

זוהיר בהלול: ..

זוהיר בהלול: אני לא יודע איך הדבר הזה עבר ביעף בישיבה הזו.

זוהיר בהלול: אם הוא נפגש עם השר לביטחון פנים כדי לזרז את ההליך הזה, הרי שזה חושף את האמת המרה: שכל התהליך הזה של הביומטרי הוא תהליך שמיועד בעצם נגד המיעוט הערבי.

זוהיר בהלול: אבל העם היהודי סובל בגלל הערבים, כך שכולנו מסונדלים בתוך - - -

ענת ברקו: אתה חושב שהתהליך הביומטרי זה בשביל המיעוט הערבי?

זוהיר בהלול: לא, אני שואל, אני שאלתי.

זוהיר בהלול: אם המפכ"ל נפגש עם השר כדי לזרז את התהליך הזה, יש דברים בגו'.

ענת ברקו: עושים את זה בכל העולם; אתה נכנס לארצות הברית, יש לך בדיקה ביומטרית.

זוהיר בהלול: בסדר, אני נגד החוק, אסור לי?

ענת ברקו: אבל להגיד שזה נגד המיעוט הערבי?

ענת ברקו: זה קצת מוגזם.

אורי מקלב: אני פעם אמרתי לאיש פוליטי ש"שמעתי ככה וככה".

אורי מקלב: הוא אמר לי: מה ששמעת במסדרון, תגיד במסדרון.

אורי מקלב: מי שאומר "שמעתי שהוא נפגש" – אנחנו לא יכולים לדעת.

אורי מקלב: אבל - - -

זוהיר בהלול: אני לא מכיר את האמת, אני רק שואל.

זוהיר בהלול: "האם" זו שאלה.

אורי מקלב: אבל גם אם זה נכון, אני לא חושב שזה תהליך לא נכון.

אורי מקלב: המשטרה היא חלק מהגורמים המקצועיים.

אורי מקלב: עכשיו, אני חושב שהנחת העבודה המרכזית בתעודות הזהות הביומטריות באה מהמשטרה.

אורי מקלב: כדי למנוע זיופים.

אורי מקלב: זה הבסיס - - -

ענת ברקו: אלה התעודות הכי נסחרות והכי מזויפות בעולם.

אורי מקלב: הבסיס לבקשה הביומטרית הוא בגלל הזיופים ובקשות המשטרה על זיופים קלים, ועכשיו בא המפכ"ל ואומר שעמדת המשטרה המקצועית היא ככה וככה וככה – אני חושב שזה לגיטימי וזו אפילו חובתו של המפכ"ל לבוא לשר הממונה ולהגיד לו את דעתה המקצועית של המשטרה.

<נירה לאמעי רכלבסקי: ולא רק זה.

<נירה לאמעי רכלבסקי: בחוק שקיים היום קיימים שימושים משניים במאגר: זה לא רק להנפקת תעודות זהות, אלא יש בו גם שימושים של המשטרה, והיו לגביהם ויכוחים עמוקים מאוד - - -

אורי מקלב: היו ויכוחים חריפים מאוד, זה היה על השולחן.

<נירה לאמעי רכלבסקי: כן, היו ויכוחים האם המשטרה צריכה לקבל את כל הגישה הזאת למאגר.

<נירה לאמעי רכלבסקי: המשטרה מעולם לא הסתירה שהיא רוצה מאגר מלא, כדי לעשות בו שימוש לפענוח פשעים וכל מיני דברים שלא קשורים לזיופי זהות.

<נירה לאמעי רכלבסקי: והייתה כאן שאלה, שאולי תעלה גם בדיונים הבאים, האם המשטרה באמת צריכה לקבל את כל הגישה הרחבה הזאת למאגר.

אורי מקלב: בוודאי שזה יעלה בדיונים, זה נושא מאוד חשוב.

<נירה לאמעי רכלבסקי: הם לא הסתירו את זה.

<נירה לאמעי רכלבסקי: החוק שקיים היום באמת נותן להם שימושים מאוד רחבים.

אורי מקלב: עצם הפגישה של המפכ"ל היא לא סקופ.

ענת ברקו: מה שאמר חבר הכנסת בהלול, שזה מופנה כלפי מיעוט מסוים, זה לא נכון.

אורי מקלב: זכותו להגיד את זה.

ענת ברקו: וזכותי להגיד שזה לא נכון.

אורי מקלב: אבל בסופו של דבר זה לא איזה סקופ גדול שהמפכ"ל נפגש עם שר הפנים.

זוהיר בהלול: חברים, אדוני היושב-ראש, אני מאוד מרוצה שגרמתי לסיעור מוחות ולעלייה על בריקדות.

זוהיר בהלול: אני העליתי את הנקודה הזאת בזיקה לאותה הנחה שהיה מפגש שלדעתי הוא בעייתי.

זוהיר בהלול: אתם יכולים להגן על המפגש הזה, אבל אני אומר לכם שזה בעייתי, מכיוון שזו התערבות גסה בעבודתה של הכנסת.

זוהיר בהלול: אני חושב שהעניין הזה צריך להתקבל רק מטעמים מקצועיים ולא מטעמים אחרים.

זוהיר בהלול: אולי הערת ביניים לחברתי ענת ברקו, שאמנם אנחנו מתווכחים אבל אנחנו חברים.

זוהיר בהלול: האמירה נשארת בתודעה, השיסוי והשיסוע מתאיידים להם מהר.

זוהיר בהלול: דעי לך שאם אני אומר משהו ואת מתערבת, לא ההתערבות שלך היא שנשארת בתודעה; מה שאני אמרתי, אנשים ישקלו אם זה נכון או לא נכון.

זוהיר בהלול: דבר אחרון, כל האגירה הזו בתוך מאגר אחד, כאשר אנחנו יודעים שזה מתפרץ כמעט בכל העולם, כפי שקרה ב"יאהו" בתקופה האחרונה – אני חושב שזו אחת הסכנות של העניין, חשיפת פרטיו האישיים וצנעת הפרט אל מול כל בני האדם.

זוהיר בהלול: לסיום, אני מצטרף לכך שאולי אפשר להסתפק בצילום ולא לקחת טביעות אצבע, מכיוון שאם הטביעות הללו הן בעייתיות ומועדות לפורענות אז עדיף להסתפק בצילום.

אורי מקלב: תודה על הדברים.

אורי מקלב: חברת הכנסת ענת ברקו, בבקשה.

ענת ברקו: קודם כול, אני שמחה שאנחנו מתקדמים והתעודות שלנו מתקדמות, מכיוון שהן בין התעודות המזויפות בעולם בגלל הפשטות שלהן, חוסר התחכום שלהן והיכולת לזייף אותן.

ענת ברקו: הן נסחרות בגרושים בכל העולם ויש הרבה מאוד זיופים ושימוש בהן לפשיעה ולטרור.

ענת ברקו: לכן אני מברכת שאנחנו עושים משהו בכיוון.

ענת ברקו: עם זאת, יש כאן כמה דברים שהם לא הגיוניים.

ענת ברקו: האם באמת מקפיאים את המצב?

ענת ברקו: אם כן, אז למה צריך את החודשיים האלה?

ענת ברקו: יש בזה סתירה מובנית, זה לא לוגי.

זוהיר בהלול: אני מסכים איתך.

אורי מקלב: לא, לא מקפיאים.

ענת ברקו: האם יכול להיות מצב שאתם תיצרו סיטואציה, כפי שהיועצת המשפטית שלנו אמרה, של תקופה מסוימת שבה יהיו דרגות שונות של תעודות זהות ואז אנשים יצטרכו לשלם על תעודות זהות?

ענת ברקו: אם אתם לוקחים את זה על עצמכם ואחר כך לעשות את ההאחדה, זה כבר סיפור אחר.

ענת ברקו: אבל בכל מקרה מטרטרים כאן את האזרחים, יש כאן בעיה.

ענת ברקו: מה שעוד אני רוצה לשאול זה לגבי גניבת זהויות באופן מתוחכם.

ענת ברקו: בהנחה שהמאגר לא ייפרץ – ואני באמת מניחה שאנחנו עושים הכול, כפי שהציגו לי – האם יש לכם איזושהי תכנית שבאה לתת מענה למה קורה אם כן ומה יכול להיות מצב של גניבת זהויות באופן מתוחכם?

ענת ברקו: כי אנחנו רואים למשל שבארצות הברית התופעה של גניבת זהות היא מאוד נפוצה, למרות שיש שם שימוש בעניין הביומטרי.

ענת ברקו: אשמח אם תוכלו לענות לי על זה.

ענת ברקו: תודה.

אורי מקלב: חברת הכנסת יוליה מלינובסקי, בבקשה.

יוליה מלינובסקי: תודה, כבוד היושב-ראש.

יוליה מלינובסקי: אני נמצאת בדילמה מאוד קשה.

יוליה מלינובסקי: מצד אחד אני מבינה את הצורך בהגנה על התעודות שלנו, ומצד שני יש לי פחד טבעי, אולי מאיפה שנולדתי, שאני לא אוהבת שהמדינה יותר מדי מתערבת ואוספת מאגרים ודברים כאלה.

יוליה מלינובסקי: צריך לשמור על הדברים בפרופורציה.

יוליה מלינובסקי: כשנכנסתי לכנסת מאוד התעניינתי בנושא מאגרי מידע.

יוליה מלינובסקי: העוזרים שלי קיימו פגישה עם הרשות למאגרי מידע של משרד המשפטים, ואני חייבת להגיד לכם שאחרי השיחה הזאת, אחרי שהעוזרים שלי סיפרו לי עליה, היינו בההלם מוחלט.

אורי מקלב: מודאגים יותר?

יוליה מלינובסקי: בהלם מוחלט.

יוליה מלינובסקי: התחום הזה של מאגרי המידע, מצד אחד זה נמצא בכל דבר – בטלפונים, בחשבונות בנק.

יוליה מלינובסקי: אנחנו חיים על מאגרי מידע.

יוליה מלינובסקי: מצד שני, המצב הוא עגום.

יוליה מלינובסקי: הוא פרוץ.

יוליה מלינובסקי: זאת רשות ממשלתית חסרת כל - - -

אורי מקלב: אומר לנו מנהל הוועדה אסף פרידמן שהוועדה בקרוב תתחיל לדון בתקנון ואז כל הדברים האלה ייחשפו.

יוליה מלינובסקי: יש פה כשל.

<נירה לאמעי רכלבסקי: המאגר רשום כמאגר מידע לפי חוק הגנת הפרטיות.

יוליה מלינובסקי: האנשים ברשות מאגרי המידע אומרים שאין להם יכולת לאכוף.

יוליה מלינובסקי: יש להם שם שני חוקרים בלבד, ואין להם שום סמכויות ושום יכולת.

יוליה מלינובסקי: לא מתייחסים אליהם ואין להם מעמד כזה או אחר שנותן להם אפשרות לעשות משהו.

יוליה מלינובסקי: לבעלי מאגרי מידע עדיף לשלם קנס מאשר לעבוד על פי חוק, כי הקנס הוא סכומים כאלה זעומים שפשוט לא כדאי להתאמץ ולשמור על המאגר כמו שצריך, אלא עדיף כבר לשלם את הקנס.

אורי מקלב: אין ספק שזה דבר שמצריך תיקון.

אורי מקלב: אנחנו נציף את זה.

יוליה מלינובסקי: זה פן אחד של הבעיה - - -

אורי מקלב: בדיונים קודמים שהיו כאן

אורי מקלב: דיברו על כך שנתנו הגנה מיוחדת - - -

יוליה מלינובסקי: נכון, אבל בכל מקום שיש בן אדם ויש מאגר.

יוליה מלינובסקי: .. אנחנו עושים הגנות, הם פורצים את ההגנות, זה חד-משמעית, זה קורה בכל מקום, ככה זה עובד.

יוליה מלינובסקי: עכשיו, מצד אחד הצורך מובן.

יוליה מלינובסקי: אנחנו חיים בעידן הדיגיטלי ואנחנו צריכים להגן על תעודות הזהות שלנו והישויות שלנו.

יוליה מלינובסקי: מצד שני, לאור הניסיון שהיה לי ולאור הבדיקה שעשיתי ולאור זה שנחשפתי למצב הלא מי-יודע-מה טוב, אז השאלות שנשאלות פה.

יוליה מלינובסקי: ..

יוליה מלינובסקי: מצד אחד אני גם חושבת שטביעות האצבע זה משהו שהוא כבר מיותר ואפשר להסתפק רק בזיהוי פנים.

יוליה מלינובסקי: אני חד-משמעית לא מסכימה שהמשטרה או כל גורם ביטחון כזה או אחר יוכלו להשתמש במאגר הזה.

יוליה מלינובסקי: הוא צריך להיות חסין מכל חדירה של גופים ממשלתיים.

יוליה מלינובסקי: למשטרה יש אמצעים אחרים, אז שיאספו את המאגרים שלהם מתוך הסמכויות שלהם.

יוליה מלינובסקי: המאגר הזה הוא לא שלהם וצריך לחסום לחלוטין לחלוטין לחלוטין את הגישה של גורמי הביטחון למאגרים האלה.

יוליה מלינובסקי: וכמובן יש את הנושא של השמירה על המאגר מפני הסייבר, אבל לא רק.

יוליה מלינובסקי: אני לא רוצה להלין על עובדי משרד הפנים, אבל היו מקרים שעובד שמותר לו להיכנס למאגר...

יוליה מלינובסקי: זה גם כן קרה במשרד התחבורה, דרך אגב, שעובדים...

יוליה מלינובסקי: כולנו בני אדם, ולכן ההגנה צריכה להיות גם כלפי חוץ וגם כלפי פנים.

אורי מקלב: אמרת את הדברים ברור.

אורי מקלב: תודה.

יוליה מלינובסקי: כי מקרים קורים, לצערי הרב.

יוליה מלינובסקי: הנושא הזה יותר מדי רגיש מכדי לאפשר - - -

אורי מקלב: אין ספק.

אורי מקלב: כשנדון בחוק הדבר הזה יעלה שוב בצורה רחבה.

אורי מקלב: לפני שהממשלה תענה יש עוד דובר אחד, יהונתן.

אורי מקלב: אתה יודע כן לכוון את הדברים שלך לא לדברים שכבר דיברנו עליהם, אלא רק לנושא של הצו.

<יהונתן קלינגר: ברור, אנחנו מדברים רק על הצו ואני אפילו לא הולך לדבר על ההתנגדות שלי למאגר ולעמדה של השר.

<יהונתן קלינגר: אני חושב שמרגע שהשר החליט משהו, גם אם אני לא מסכים, הגורמים המקצועיים צריכים לעבוד לפי עמדת השר.

<יהונתן קלינגר: ועמדת השר היא לא לחייב אזרחים לתת טביעות אצבע, ולנהל את המאגר ללא טביעות אצבע ברובו, ולאפשר לאזרחים שכבר הצטרפו למאגר ונתנו את טביעות האצבע למחוק את המידע הזה.

<יהונתן קלינגר: ואת זה אפשר לעשות גם בצו, עד שהכנסת תקבל החלטה.

<יהונתן קלינגר: אם השר כבר החליט שהוא הולך להוציא משהו מהמאגר, כאשר יכול להיות שבדיונים יוצאו עוד דברים, אז למה לחייב אזרחים לתת מידע שאחר כך תינתן להם הזכות למחוק?

<יהונתן קלינגר: השר, לפי סעיף 41(1) לחוק, יכול להוציא צו שקובע שהחוק יחול בהדרגה ורק חלקים מהחוק יחולו.

<יהונתן קלינגר: לדוגמה, השר כבר קבע שבמהלך תקופת הפיילוט המשטרה לא תקבל גישה למידע.

<יהונתן קלינגר: זה חלק מהתחולה ההדרגתית.

אורי מקלב: יש למשטרה תשובה שזה לא בעיה חוקית אלא בעיה פרקטית.

<יהונתן קלינגר: ואם הבעיה היא לא בעיה חוקית אלא בעיה פרקטית, אז שהרשות תעבוד יותר מהר.

<יהונתן קלינגר: כמו שהיא מצפה מחברי הכנסת לעבוד מהר כשהם מחליטים, גם היא יכולה להזדרז, ובינתיים לחכות כמה ימים.

<יהונתן קלינגר: אנחנו מאמינים שהרשות תוכל לעשות את זה.

<יהונתן קלינגר: תודה.

אורי מקלב: תודה.

אורי מקלב: עירית, בבקשה.

<אבי חליבה: אני אתייחס לכל הדברים.

<אבי חליבה: עלו פה באמת הרבה סוגיות, חלקן מקצועיות - - -

אורי מקלב: אבל כרגע אני מבקש ממך לדבר על הפיילוט ולא רק על מאגר המידע ושאר הדברים שהם בחקיקה.

<אבי חליבה: אמרת בתחילת הדיון שהשר עשה את כל המהלך הזה כדי לאפשר את השלמת הליך החקיקה, ובמסגרתו ניתן תשובות לכל מה שנתנו במהלך תקופת המבחן ועד השלמת החקיקה.

<אבי חליבה: אני רוצה להתחיל מהסוף - - -

אורי מקלב: התשובות שניתנו מהפיילוט הן עדיין לא תשובות סופיות מבחינת החוק; יש שאלות שבחוק יש עליהן תשובות אחרות.

<אבי חליבה: יש הרבה תשובות שאפשר להשיב עליהן בדיון יותר ארוך, אבל זה לא הדיון כרגע.

<אבי חליבה: מבחינתו, ברגע שתושלם החקיקה, מוקדם ככל שיהיה, יהונתן - - -

אורי מקלב: סליחה, אל תדבר אל יהונתן, תענה על מה ששאלו כאן.

<אבי חליבה: אז אני אומר שברגע שתושלם החקיקה, אנחנו, כמו שכתוב בהצעת החוק שעברה בקריאה ראשונה, נשלים את ההיערכות שלנו מוקדם ככל שיהיה.

<אבי חליבה: אנחנו לא מחכים לתאריך כזה או אחר.

<אבי חליבה: אני אתן לאנשים להתייחס לשאלות המקצועיות, אבל לפני כן חשוב לדייק: בתקופת המבחן, כמו שאנחנו מבקשים להאריך את הצו כיום, יש וולונטריות מלאה לתושב שבא להנפיק תיעוד.

<אבי חליבה: הוא לא חייב לשים שום דבר, הוא יכול להנפיק תיעוד ישן והוא יכול להנפיק תיעוד חדש.

<אבי חליבה: ולכן לא ברורה לי - - -

<נירה לאמעי רכלבסקי: אתה לא יודע מה יהיה בעוד חודשיים.

<אבי חליבה: הוא לא יודע, אבל הוא בטוח - - -

<נירה לאמעי רכלבסקי: הוא לא יודע שיש הצעת חוק.

<אבי חליבה: גם זה פורסם.

אורי מקלב: אם יגידו בפניו שבעוד חודשיים יהיה חוק ויהיה תהליך אחר.

אורי מקלב: ..

אורי מקלב: האם אתם מתכוננים להגיד את זה?

אורי מקלב: האם עמדתכם המקצועית היא שאפשר לעשות את זה?

<אבי חליבה: אז אני אומר שוב שמי שבסוף מטפל בדברים האלה זה פקידי רשות האוכלוסין בלשכות השונות.

<אבי חליבה: כמו שאמרה עירית, הם בוודאי לא יכולים - - -

<נירה לאמעי רכלבסקי: אין עליהם חובה לעשות את זה.

<אבי חליבה: נכון.

אורי מקלב: אם אתה לא עונה את התשובה, אני אתן למי שעונה את התשובה.

אורי מקלב: אני לא צריך הקדמה למי ייתן את התשובה.

אורי מקלב: עירית, את רוצה להתייחס לחלקים האלה?

<עירית ויסבלום: קודם כול לגבי ההערות שנשמעו פה לגבי כך שהמתווה של השר הוא מצומצם ממה שתקופת המבחן מאפשרת היום, אני רוצה לחדד כמה דברים, כי זה תלוי בעיני המתבונן ויש מי שיגיד שתקופת המבחן היא דווקא יותר מצומצמת מהמתווה של השר.

<עירית ויסבלום: למה?

<עירית ויסבלום: קודם כול כי המתווה של השר אומר שיהיה מאגר, נקודה.

<עירית ויסבלום: ואם אנחנו ניישם את זה החל מ-1 בינואר, בהינתן שכל המערכות הטכנולוגיות יהיו מוכנות וכל התקנות והכול, אז מי שיגיע החל מ-1 בינואר ללשכות, לא תהיה בידו האפשרות האם להצטרף למאגר או לא, אלא הוא יהיה חייב להצטרף למאגר, כאשר ברור לכולם שתמונות פנים תהיינה במאגר כעניין שבחובה ולא תהיה בחירה בזה.

<עירית ויסבלום: לכן בהיבט הזה, מי שיבוא ב-1 בינואר, המתווה של השר דווקא מחייב אותו ליותר ממה שמחייבות אותו היום הוראות תקופת המבחן.

<עירית ויסבלום: טביעות אצבע זה וולונטרי - - -

אורי מקלב: ראוי להשתמש בזה שזה לא חובה, אבל לא בהכול, אלא בצורה מצומצמת.

<עירית ויסבלום: טביעות אצבע, לפי המתווה של השר, זה וולונטרי, וגם היום, אם נמשיך ליישם את תקופת המבחן בעוד חודשיים, מי שמגיע ללשכה לא חייב בכלל להצטרף - - -

<נירה לאמעי רכלבסקי: אבל לפי החוק שאתם הבאתם מצבו יהיה שונה מאדם אחר שחיכה את החודשיים האלה.

<נירה לאמעי רכלבסקי: ופה יש לנו באמת בעיה.

<עירית ויסבלום: אני אתייחס לזה, אבל אני פשוט מנסה להסביר שההערות שנשמעו פה בהתחלה, שאנחנו בתקופת המבחן מחילים משהו יותר רחב מהמתווה של השר, זה לא דבר נכון, כי לפי המתווה של השר - - -

אורי מקלב: אבל את לא אומרת שמשפטית אי אפשר.

<עירית ויסבלום: משפטית זה מאוד מסובך, כי אנחנו לא ערוכים גם...

<עירית ויסבלום: התיקון של החוק, מעבר לזה שצריך להשלים אותו, הוא גם גוזר התקנת התקנות ותיקון תקנות.

<עירית ויסבלום: אני לא יכולה להגיד לעובדי הלשכות להתחיל ליישם משהו שהוא מנוגד לתקנות, משהו שהוא מנוגד למה שכתוב היום בחוק.

<עירית ויסבלום: אנחנו צריכים גם זמן להיערכויות הטכנולוגיות, אנחנו צריכים זמן להדריך את העובדים - - -

<נירה לאמעי רכלבסקי: אז למה בעצם צריך את ההארכה?

<עירית ויסבלום: אני אסביר למה צריך את ההארכה.

<עירית ויסבלום: ההארכה נדרשת כדי שאפשר יהיה לתת, החל מ...

<עירית ויסבלום: אם לא תהיה הארכה אז החל מ-1 בינואר ועד 1 במרץ כל תושב שיגיע לשירות רשות האוכלוסין יהיה חייב להוציא תעודה מהסוג הישן ודרכון מהסוג הישן.

<עירית ויסבלום: וזה אומר שבמקום להתקדם לכיוון התעודות החכמות אנחנו מכריחים את כולם - - -

אורי מקלב: אוקיי, זאת הסיבה שאתם - - -

<עירית ויסבלום: רגע, אני מבקשת להשלים.

<עירית ויסבלום: יש גם את העניין של הרבה אנשים שבחרו להצטרף לתקופת המבחן וקיבלו דרכונים ותעודות חכמים ואיבדו אותם.

<עירית ויסבלום: אם הם יגיעו ללשכות אנחנו לא נוכל לתת להם את הסוג שהיה להם - - -

<נירה לאמעי רכלבסקי: אבל זה לא מצטרף חדש.

<נירה לאמעי רכלבסקי: זה מתן שירות - - -

<עירית ויסבלום: אנחנו לא יכולים להחיל את תקופת המבחן באופן מפוצל בין מי שכבר היה לבין מי שלא.

<עירית ויסבלום: החוק היום הוא חוק מאוד ברור - - -

<נירה לאמעי רכלבסקי: למה?

<עירית ויסבלום: כי לפי החוק היום - - -

<נירה לאמעי רכלבסקי: לפי הצו את מתכוונת.

<עירית ויסבלום: לפי הצו שמיישם את הוראות החוק.

<עירית ויסבלום: אני לא יכולה להחיל את הוראות החוק בשונה ממה שהצו קובע ואני גם לא יכולה להחיל את הוראות החוק החדש לפני שהוא נכנס לתוקף.

<נירה לאמעי רכלבסקי: אבל אנחנו התכנסנו פה לדון על הצו ולתקן אותו אם צריך.

תמר זנדברג: אז אולי אנחנו נתקן את הצו.

תמר זנדברג: בואו נתקן את הצו, לפחות בנושא טביעות האצבע, מה הבעיה?

<עירית ויסבלום: אני רוצה להגיד דבר נוסף.

<עירית ויסבלום: כל מי שאומר פה שלא ראוי ולא סביר להאריך את הצו בחודשיים נוספים, אני רוצה לומר שסעיף 41, שקובע שאפשר להאריך את השנתיים בעוד שנתיים נוספות, לא אומר שההארכה הזאת אפשרית רק במקרה שנדרשות בחינות נוספות או לא הסתיימו הבחינות הקיימות, אלא זה גם במקרה שרוצים להחיל בצורה מסודרת ולהשלים את ההיערכויות - - -

<נירה לאמעי רכלבסקי: אבל אף אחד לא אומר שצריך צו חדש.

<יהונתן קלינגר: לא, סליחה, סעיף 41(4), שאומר ש - - -

אורי מקלב: סליחה, יהונתן, עירית.

אורי מקלב: אני שואל שאלה אחרת.

אורי מקלב: האם כל מי שיצטרף בתקופה הזאת יקבל דף הסבר או שיסבירו לו בעל-פה שאם הוא יחכה עוד חודשיים...

אורי מקלב: מה המשמעות של זה שאנחנו נמצאים עכשיו בתהליך של צו ובעוד חודשיים התהליך יהיה ודאי אחר?

אורי מקלב: יש בעיה לעשות את זה?

אורי מקלב: זו בעיה טכנית?

אורי מקלב: יש בעיה משפטית בעניין הזה?

<עירית ויסבלום: אנחנו יכולים להנחות את עובדי הלשכות לציין בפני התושבים שבעוד חודשיים החוק צפוי להשתנות - - -

אורי מקלב: זה מה שביקשו חברי הכנסת.

אורי מקלב: להגיד שהחוק צפוי להשתנות, אנחנו עוד לא יודעים מה יהיה ויכול להיות - - -

<נירה לאמעי רכלבסקי: ולא יהיו טביעות אצבע.

אורי מקלב: ויהיה שינוי במאגר.

אורי מקלב: לא משנה לי כרגע מה בדיוק יהיה הניסוח.

<עירית ויסבלום: אפשר.

<עירית ויסבלום: אנחנו יכולים להנחות את העובדים ל - - -

יוליה מלינובסקי: למה לא להוציא עכשיו את טביעת האצבע מהצו?

אורי מקלב: רק שנייה, אנחנו עכשיו באמצע התשובות.

<עירית ויסבלום: נוכל להנחות את העובדים לתת את האינפורמציה שאומרת שבעוד חודשיים - - -

אורי מקלב: יש לנו עוד דבר אחד שלא קיבלנו תשובה עליו: מדוע אנחנו צריכים להחיל את הצו ולא לחכות עם זה עד שיהיה חוק.

אורי מקלב: מדוע אנחנו צריכים את ההמשכיות.

<עירית ויסבלום: אני כבר הסברתי.

<עירית ויסבלום: כי מ-1 בינואר לא נוכל להנפיק תיעוד ביומטרי לאף אחד, לא למי שרוצה עכשיו ולא למי שכבר בפנים ואיבד את התעודה.

אורי מקלב: תחדדי יותר.

אורי מקלב: מה ההשלכה של זה?

<אבי חליבה: אנחנו גם נרע את מצבם של - - -

<עירית ויסבלום: יש אנשים שרוצים את התיעוד הזה ומוכנים לתת את טביעות האצבע ואת הפנים, כמו שהיה בכל שלוש וחצי השנים האחרונות.

<נירה לאמעי רכלבסקי: אני בהחלט מבינה את הצורך הזה, אבל צריך להבין שגם אם יהיו מספר אזרחים מאוכזבים, למאגר יש תכלית שכתובה באופן ברור בחקיקה - - -

<קריאה: זה לא מספר אנשים, זה אלפי אנשים.

<אבי חליבה: אבל נירה, ממה נפשך?

<אבי חליבה: הרי זה גם לצד השני.

<נירה לאמעי רכלבסקי: אבי, כבר אמרתי את זה בעבר – יש לנו סעיף שאומר מה התכלית של כל הפיילוט הזה.

<נירה לאמעי רכלבסקי: והתכלית היא בשביל הממשלה ובשביל הכנסת, לבדוק את נחיצות קיומו של המאגר ואיך הנתונים האלה רצים.

<נירה לאמעי רכלבסקי: אין זכות מוקנית לאזרח לקבל תעודה ביומטרית כרגע, גם עם חוסר הנוחות של מי שאיבד ורוצה לחזור.

<נירה לאמעי רכלבסקי: גם את זה צריך לזכור.

<אבי חליבה: אנחנו זוכרים, אבל אתם אמרתם לפני רגע - - -

<נירה לאמעי רכלבסקי: במובן הזה יש לפיילוט גדר מאוד מסוימת שכתובה בסעיף 41 לחוק.

<אבי חליבה: נירה, אבל אמרת לי לפני רגע - - -

אורי מקלב: לא להתפרץ.

<אבי חליבה: נירה, לפני רגע אמרתם שמה שיקרה זה שיהיה מצב שבו מצבם של חלק מהתושבים יהיה רע יותר, כי זה גם לצד השני.

<אבי חליבה: כי יבואו עכשיו תושבים שאתה תכפה עליהם לא לקבל תעודות זהות חכמות.

אורי מקלב: התשובה שלכם היא שבגלל שזה וולונטרי ואדם לא חייב, אז מי שרוצה להמשיך ולא רוצה לבוא בעוד חודשיים להנפיק שוב פעם תעודת זהות, הפעם חכמה – בגלל זה אתם רוצים להמשיך לתת את השירות הזה.

אורי מקלב: הרי זה וולונטרי, מי שבא, הוא לא חייב את זה, זה מרצונו, לבקשתו.

אורי מקלב: אבל מכיוון שבעוד חודשיים זה יהיה אחרת, כן חשוב שיוצג בפניו שיהיה לו שינוי בעוד חודשיים בתהליכים ובמאגרים.

אורי מקלב: תנסחו את זה.

אורי מקלב: רשות האוכלוסין, רוצים להוסיף משהו?

חיים ילין: כבוד היושב-ראש, אני רוצה - - -

אורי מקלב: אני אתן לך, אבל אנחנו באמצע התשובות המקצועיות.

אורי מקלב: גברתי, בבקשה.

<נעמה בן צבי: הי, אני עורכת דין נעמה בן צבי, היועצת המשפטית של הממונה על היישומים הביומטריים במשרד ראש הממשלה, שאחראי על פיקוח הוראות יישום החוק, וגם יושבת-ראש הוועדה המייעצת שהגישה המלצות לגבי הפרויקט.

<נעמה בן צבי: אנחנו חושבים שהדיון לגבי המאגר הביומטרי והפרויקט הזה בכלל הוא דיון לגיטימי וחשוב, ויכול להיות שיצא טוב מזה שהוא התקיים בצורה קצת יותר מרווחת.

<נעמה בן צבי: יש בעינינו חשיבות מסוימת להארכת תקופת המבחן: גם כדי לאפשר דיון כזה וגם כדי לאפשר את המשך הנפקת התיעוד הביומטרי, בין היתר מהנימוקים שחברת הכנסת ברקו ציינה קודם לגבי החשיבות שיש בתיעוד הזה.

<נעמה בן צבי: יש גם חשיבות לרצף מסוים של פרויקט.

<נעמה בן צבי: פרויקט שעובר זעזועים כאלה ואחרים, חשוב לקיים אותו בצורה רציפה לפחות במידה מסוימת.

<נעמה בן צבי: אני חושבת שגם חברי הכנסת יכולים להסכים שפרק זמן של חודשיים, שיאפשר דיונים סבירים לגבי הפרויקט עצמו, עם המשך רציף של מה שנעשה עד עכשיו - - -

אורי מקלב: חברי הכנסת לא מסתכלים על זה כחודשיים, אלא מסתכלים על זה ככמה שנים.

<נעמה בן צבי: אבל עכשיו הגענו לישורת האחרונה - - -

אורי מקלב: אדם שהולך באופן איטי, שבמקום שעה הוא הולך שעה ועשר דקות, אז זה לא שהוא הולך רק עשר דקות, הוא שעה ועשר דקות הולך לאט.

<נעמה בן צבי: בסדר גמור, אבל - - -

אורי מקלב: לא, זה לא שעשר דקות הוא הולך יותר, זה שעה ועשר שהוא הולך לאט.

<נעמה בן צבי: בסדר גמור - - -

דב חנין: גברתי כל הזמן אומרת "בסדר גמור" אבל זורה מלח על פצעינו.

<נעמה בן צבי: אני רק אסכם את דבריי ואומר שאנחנו חושבים שהנפקת התיעוד הזה הוא חשוב ולכן נכון להמשיך את זה במתכונת.

<נעמה בן צבי: אני מסכימה עם נירה שצריך לשקף את הדברים - - -

תמר זנדברג: אבל למה הנפקת התיעוד כרוכה בהכרח במאגר?

<נעמה בן צבי: זאת שאלה עקרונית שצריך לדון בה - - -

תמר זנדברג: שעוד לא הוכרעה.

תמר זנדברג: אז למה אתם רוצים להמשיך עם המאגר ולא רק עם התיעוד?

<נעמה בן צבי: כי הפרויקט הזה בנוי בצורה מסוימת.

<נעמה בן צבי: ככה הוא בנוי.

תמר זנדברג: אדוני היושב-ראש והיועצת המשפטית, נאמרה כאן אמירה - - -

אורי מקלב: אני שאלתי מה יקרה אחרי החוק החדש, האם המאגרים שיש היום של טביעות האצבע יימחקו או לא.

<נירה לאמעי רכלבסקי: רק מי שיבוא לבקש למחוק.

תמר זנדברג: אבל רגע, נאמרה כאן אמירה שאני חושבת שהיא חשובה לנו, אמירה שאולי שמה את כל הדבר הזה באיזשהו סימן שאלה.

תמר זנדברג: הרי החוק הזה דן במאגר, ונשארה השאלה מה יהיה במאגר ומה לא, כי הרי על התיעוד הביומטרי לאף אחד אין מחלוקת.

תמר זנדברג: נאמר כאן שהתיעוד כרגע, כפי שנבנתה המערכת בשלוש השנים האחרונות, כרוך במאגר.

תמר זנדברג: כלומר, אי אפשר ללכת רק לתיעוד בלי מאגר.

תמר זנדברג: אז נשאלת השאלה: היה והכנסת תחליט בעוד כחודשיים ללכת רק לתיעוד ולא למאגר, שזו אפשרות שאני מעריכה אותה כסבירה – מה תעשו אז?

תמר זנדברג: הכול יבוטל?

אורי מקלב: אנחנו נחליט - - -

תמר זנדברג: אבל הם לא ערוכים לזה ולא עומדים להיערך לזה בחודשיים הקרובים.

תמר זנדברג: אז מה קורה פה?

אורי מקלב: כשנדון בהצעת החוק נשמע אם יש היערכות או לא.

תמר זנדברג: לא, הוא אמר כרגע שהתיעוד כרוך במאגר.

<ברוך דדון: אנחנו ערוכים לכל החלטה שתתקבל.

תמר זנדברג: אז למה שלא תעשו את זה עכשיו?

תמר זנדברג: תאספו תיעוד, בלי המאגר.

<ברוך דדון: כי אין החלטה.

תמר זנדברג: אבל אתה אומר שאתם לא ערוכים לזה.

<עירית ויסבלום: כרגע החוק לא מאפשר תיעוד בלי מאגר.

<עירית ויסבלום: החוק לא מאפשר היום תיעוד בלי מאגר, זה המצב החוקתי היום.

<יהונתן קלינגר: זה לא נכון.

<עירית ויסבלום: אם הכנסת תעביר חוק שאומר שהמאגר יבוטל לאלתר אז תוך 20 יום או 30 יום הרשויות יקיימו את החלטת הכנסת.

תמר זנדברג: אתם תיערכו בחודשיים האלה למחיקת טביעות האצבע?

<עירית ויסבלום: אנחנו נערכים כרגע להעברת החוק במתכנות שהשר ביקש להעביר - - -

תמר זנדברג: שזה אומר למחוק את טביעות האצבע מהמאגר?

<עירית ויסבלום: הצעת החוק אומרת שתושבים יוכלו לתת הסכמה לתת את טביעות האצבע למאגר, והיא גם אומרת שתושבים שנתנו טביעת אצבע יוכלו לבקש מחיקה.

<עירית ויסבלום: וזו ההיערכות, בוודאי.

<עירית ויסבלום: ולכן אנחנו צריכים את הזמן.

אורי מקלב: אבל לא זאת השאלה.

אורי מקלב: השאלה הייתה אחרת: אולי נחליט שמי שירצה להשאיר הוא זה שישאיר.

אורי מקלב: אבל זאת החלטה שלנו בתוך החוק - - -

תמר זנדברג: אבל השאלה אם זה במסגרת ההיערכות הזאת.

<קריאה: מבחינה טכנולוגית נלך לכל החלטה שתתקבל בכנסת.

אורי מקלב: חבר הכנסת חיים ילין, בבקשה.

חיים ילין: כבוד היושב-ראש, אני מתנצל שהגעתי באיחור.

חיים ילין: אני חייב להגיד לכם שזה נראה לי דיון הזוי.

חיים ילין: כי בינתיים מחודש ספטמבר אף אחד לא מוציא אפילו תעודה אחת, כי הם בשביתה.

<עירית ויסבלום: השביתה הסתיימה.

<ברוך דדון: ומאז 8,000 איש הצטרפו.

חיים ילין: סליחה, מותר לי לדבר?

חיים ילין: לפני שבוע היה דיון בפניות הציבור.

חיים ילין: מספטמבר, אוקטובר, נובמבר ורוב דצמבר – שלושה וחצי חודשים – לא הוציאו תעודה אחת.

חיים ילין: זאת אומרת, אם יש שביתה ויש ועד עובדים חזק שרוצה לנהל משא ומתן, אז לא משנה איזו החלטה אנחנו נקבל פה, ולא המל"ל, לא ראש הממשלה ולא אף אחד ממי שיושב פה.

חיים ילין: אז נניח שנאריך עכשיו בשלושה חודשים ועוד פעם תהיה שביתה.

חיים ילין: אז מה?

חיים ילין: הרי הדיון שמתקיים פה, כל פעם היה תשעה חודשים הארכה, אחרי זה התחננו שראש הממשלה לא יחליף את שר הפנים, התחננו כולנו, קואליציה ואופוזיציה, בבקשה אל תחליף אותו, כי אז זה עוד תשעה חודשים של חוסר ודאות, ובינתיים, למרות שאנחנו לא רוצים את המאגר, מתווספים עוד אנשים.

זוהיר בהלול: אנחנו בני ערובה.

חיים ילין: אבל מה שמצחיק בכל הדבר הזה זה שהמל"ל ומשרד ראש הממשלה קבעו שצריך רק צילום.

<אבי חליבה: המליץ.

חיים ילין: כולם ממליצים, בסדר?

חיים ילין: המליץ.

חיים ילין: עכשיו, עשו לנו תרגיל.

חיים ילין: אני רואה את החוק ורואה שעשו לנו אחלה תרגיל: התמונה היא חובה, האצבע וולונטרית.

חיים ילין: כאילו, "הנה, באנו לקראתכם, הורדנו את האצבע".

חיים ילין: עבדו עלינו, פשוט.

חיים ילין: והמאגר הזה, אם יעשו אותו, זה צריך להיות בשלב ראשון רק תמונה ולהעיף את כל השאר ולא להתנות את זה בשום דבר.

חיים ילין: זה מה שצריך.

חיים ילין: צריך מנהיגות שתעשה את זה.

חיים ילין: החוק עדיין לא עבר, אבל אפשר ללכת לפי משרד ראש הממשלה, הוא המנהיג שלנו.

חיים ילין: הוא המליץ רק תמונה, אז בבקשה, בואו נעשה רק תמונה.

חיים ילין: ירצו להוסיף אחרי זה אצבעות?

חיים ילין: בבקשה, אבל לא נראה לי.

חיים ילין: רוח הדברים היא שגם בתוך הקואליציה יש אנשים שמתנגדים למאגר הזה.

חיים ילין: ואני אומר לכל מי שיושב פה, שאם יש פשרה היא רק פשרה אחת: לשמור את המאגר לתקופה שמסיימים את כל התעודות במדינת ישראל ואחר כך לזרוק אותו לפח.

חיים ילין: אם אתם תלכו על הכיוון הזה, הפקידות שממליצה לשר, יש סיכוי שקואליציה ואופוזיציה יהיו פה ביחד.

חיים ילין: אם לא, כל עוד המאגר הזה חי ובועט יהיו פה התנגדויות מאוד קשות.

חיים ילין: תודה רבה.

אורי מקלב: יוליה, רצית להוסיף משהו?

יוליה מלינובסקי: רציתי לשאול שאלה.

יוליה מלינובסקי: בתקופת המעבר הזאת של החודשיים עד שנסיים את החוק, למה להמשיך לקחת טביעות אצבע, והאם אנחנו יכולים עכשיו בצו לאשר רק את צילום הפנים?

יוליה מלינובסקי: אני לא רואה שום סיבה עכשיו לחייב אנשים לעשות טביעות אצבע אם אנחנו כבר יודעים מראש שזה לא יהיה.

יוליה מלינובסקי: האם מבחינה משפטית אפשר לפצל את זה?

יוליה מלינובסקי: ודבר נוסף.

יוליה מלינובסקי: אני רוצה להסביר לכם משהו.

יוליה מלינובסקי: כשאתה בא למשרד הפנים, אומרים לך ככה וככה וככה, ואתה עושה ככה וככה וככה.

יוליה מלינובסקי: מגיעים כל מיני אנשים שלא יודעים לשאול שאלות.

יוליה מלינובסקי: חברי כבוד היושב-ראש, מה שאתם אומרים עליו שהוא וולונטרי – אני לא מסכימה עם זה.

יוליה מלינובסקי: או שזו חובה או שאין.

יוליה מלינובסקי: ומה שאין, תפסיקו איתו.

יוליה מלינובסקי: יש כל מיני אנשים שלא מבינים, שלא יודעים לשאול שאלות, ולכן אני מתנגדת בתוקף לוולונטרי.

יוליה מלינובסקי: או שיש או שאין, נקודה.

יוליה מלינובסקי: בלי וולונטרי, שחצי מהעם לא מבין על מה בכלל מדובר.

יוליה מלינובסקי: אבל לגבי עכשיו, אני שואלת מבחינה משפטית האם כבר בהארכת הצו הזה אנחנו יכולים להוציא את טביעות האצבע, כך שאנשים שיקבלו תעודות יעשו את זה בלי טביעת האצבע.

אורי מקלב: השאלה שיוליה העלתה וגם העלו קודם, שאולי לא קיבלנו עליה תשובה, היא כזאת: על דברים שאנחנו יודעים שהחקיקה לא תחייב אותם אבל תאפשר אותם, דברים שכיום הם מובנים בתוך התהליך של הפיילוט...

אורי מקלב: היום לוקחים טביעות אצבע, אבל אם העתיד שלנו אומר שטביעות האצבע בוודאי לא יחייבו, האם אנחנו יכולים לעשות את זה אולי וולונטרית, את טביעות האצבע.

אורי מקלב: זאת אומרת, זה יהיה חלק מהתהליך הוולונטרי כבר מעכשיו, דבר שאנחנו היום לא מאפשרים.

אורי מקלב: מכיוון שמי שירצה וגם בעתיד לא יהיה אכפת לו...

אורי מקלב: אני מבין שהתשובה שלכם תהיה שיש אנשים שלא אכפת להם, אז למה אני צריך עכשיו - - -

<עירית ויסבלום: העניין הוא שהחוק היום קובע תהליך מאוד ברור, ואנחנו לא יכולים לקבוע בצו הוראות שמנוגדות לחוק.

<עירית ויסבלום: הצו - - -

<יהונתן קלינגר: אפשר לקבוע שזה יימחק שבוע אחרי.

<יהונתן קלינגר: להוסיף את זה בצו.

<עירית ויסבלום: אנחנו לא יכולים לקבוע בצו הוראות שסותרות את החוק כמו שהוא היום, ולכן הלכנו לתהליך חקיקה.

<עירית ויסבלום: אם אפשר היה בצו לקבוע את המתווה של השר, לא היינו הולכים לתקן את החוק, אלא היינו קובעים את זה בצו.

<עירית ויסבלום: אבל מכיוון שהחוק היום קובע תהליך אחר, אנחנו נדרשים לתהליך של תיקון חקיקה, ולכן השר - - -

אורי מקלב: החוק יחייב את כל התהליך?

<עירית ויסבלום: החוק מחייב מסירת טביעות אצבע ופנים, כן.

<עירית ויסבלום: לכן אנחנו מתקנים - - -

יוליה מלינובסקי: היום זה חובה?

<עירית ויסבלום: היום זה וולונטרי להצטרף לתקופת המבחן, אבל אם הצטרפת אז אתה נותן הכול.

חיים ילין: אם מאריכים את הפיילוט אז אי אפשר לעשות את מה שאנחנו מבקשים, זאת הבעיה.

אורי מקלב: השאלה אם החוק מאפשר לנו את זה.

<עירית ויסבלום: אנחנו פועלים לתיקון החוק כדי לאפשר את המתווה הזה של השר, זה לא יכול להיות בדרך אחרת.

<נירה לאמעי רכלבסקי: אפשר לשנות את הצו בתיקונים קטנים אחרים, שיאפשרו הסבר מיוחד בתקופה הזאת.

<נירה לאמעי רכלבסקי: זה נכון שמבחינת הנפקת התיעוד כרגע, הסעיף שכרגע נותן לנו כוח לקיים את הצו הזה מדבר על החלת הוראות החוק, והחוק כרגע כן כולל טביעות אצבע.

<נירה לאמעי רכלבסקי: אבל אפשר לעשות שינויים אחרים בצו, לגבי - - -

<יהונתן קלינגר: החוק לא מוחל בצורה מלאה.

<יהונתן קלינגר: קבעו שסעיפים מסוימים לא יחולו, אפשר לקבוע שגם הסעיפים של ה - - -

<נירה לאמעי רכלבסקי: נכון, אבל סעיף 41(1) אומר בפירוש שהשר יקבע תקופת מבחן שבמהלכה יחולו ההוראות לפי חוק זה על תושבים שייתנו את הסכמתם לכך בכתב.

<יהונתן קלינגר: אבל הוא קובע בהמשך שרק ההוראות שיחולו הן בהתאם לצו, ולכן הוא קבע לדוגמה שהשימושים המשטרתיים לא יחולו.

<יהונתן קלינגר: אז הוא יכול גם לקבוע - - -

<עירית ויסבלום: הוא החריג סעיפים מהחוק, אבל סעיפים שחלים, אני לא יכולה לפצל אותם.

<יהונתן קלינגר: הוא יכול להחריג.

אורי מקלב: יהונתן אומר שבהוראה הוא יכול לעשות את זה.

אורי מקלב: אתם לא משנים את החוק, אבל על החוק שמים הוראה - - -

<יהונתן קלינגר: נכון.

<נירה לאמעי רכלבסקי: האם אנחנו יכולים לעבור בצו סעיף-סעיף ולתקן ל"אמצעים אחרים"?

<נירה לאמעי רכלבסקי: זאת שאלה פרשנית-משפטית ואני לא יכולה להגיד בוודאות מלאה שאנחנו יכולים לעשות את זה.

<נירה לאמעי רכלבסקי: בעיקרון אפשר להתחיל להגדיר עכשיו בצו שאמצעי זיהוי ביומטריים יהיו רק תמונת פנים ולא טביעת אצבע ולעבור הוראה-הוראה בצו ולשנות אותה לפי מה שאנחנו רוצים.

<נירה לאמעי רכלבסקי: וכמובן להחליט שלא מצרפים משתמשים חדשים – זה בוודאי אפשרי.

<אבי חליבה: צריך שחברי הכנסת יבינו דבר אחד: המתווה החדש שהמליץ עליו שר הפנים ועבר בממשלה ובקריאה ראשונה, הוא מתווה שגם לנו משנה המון דברים, לרשויות.

<אבי חליבה: זאת אומרת, ההיערכות שלנו היא לא היערכות טכנית.

<אבי חליבה: אני אומר את זה כדי שלא מישהו יחשוב שמדובר בחוסר רצון; האנשים עובדים ועובדים קשה והרבה.

<אבי חליבה: לכן חשוב להבין שלא כדאי שנעשה תיקונים כאלה שלכאורה נהיה בסדר עם התושבים אבל בסוף נעשה נזק.

<אבי חליבה: כי בסוף בכל זמן נתון מגיעים תושבים לקבל שירות - - -

<נירה לאמעי רכלבסקי: אבל זה לא קשור, אבי.

<נירה לאמעי רכלבסקי: אנחנו מחליטים - - -

<אבי חליבה: זה בהחלט קשור, כי אם זה לא יהיה ישים פרקטית אז יכול להיות - - -

<יהונתן קלינגר: אבי, אפשר גם לקבוע שהטביעות יינטלו ויימחקו אחר כך.

<יהונתן קלינגר: כמו בתהליך.

<נירה לאמעי רכלבסקי: מה אכפת לכם לתת לו מתוך המאגר, כדי למנוע אליבא ד-הגרסה הנוכחית הרכשה כפולה, ואז למחוק?

<נירה לאמעי רכלבסקי: זה כן אפשרי.

<אבי חליבה: אז אני אומר שצריך לבדוק פרקטית אם בכלים הקיימים היום, בפרקי הזמן האלה, אנחנו יכולים לעמוד ב - - -

חיים ילין: אין לך בעיה.

<אבי חליבה: אני חושב שמה שמטריד את כולם פה זה פרק הזמן עד להשלמת החקיקה הראשית - - -

חיים ילין: מה אתה רוצה?

חיים ילין: אנשים לא אוהבים אי-ודאות, מה לעשות.

<אבי חליבה: אני רק אומר שבואו נתכנס כולנו כדי לעשות את זה יותר מהר.

חיים ילין: אבל אפשר למחוק.

חיים ילין: כמו שהם לוקחים לנו את הדרכון הדיפלומטי שלנו, מצלמים ומוחקים על המקום.

חיים ילין: אפשר, אין שום בעיה עם זה.

<נעמה בן צבי: חבר הכנסת ילין, הבעיה היא לא רק טכנית פשוטה, כמו שאבי מסביר.

<נעמה בן צבי: יש פה היערכות טכנולוגית מורכבת גם למתווה של השר.

<נעמה בן צבי: אנחנו אומרים בתור גורם שמפקח על הפרויקט, מעורב בתהליכים וגם בוחן את אופן ההיערכות למתווה השר, שזה דבר מורכב.

<נעמה בן צבי: מה שאתם בעצם אומרים זה "בואו נעשה עכשיו את המתווה במסגרת תקופת המבחן".

<נעמה בן צבי: אבל הרשות הסבירו קודם שהן עובדות מאוד קשה כדי לעמוד ב-60 הימים האלה כדי להיערך למימוש מתווה השר, אם וכאשר הוא יתקבל, ואנחנו מעריכים שאי אפשר לעשות את זה מהיום להיום, אי אפשר למחוק וכולי.

<נעמה בן צבי: אלה דברים מאוד מורכבים, חבר הכנסת ילין, זה דברים שמצריכים ניהול מסוים של מאגר, של מערכת, זה מצריך היערכות.

<נעמה בן צבי: מבחינה משפטית זה אולי פשוט, אבל מבחינה טכנולוגית ולוגיסטית – קצת פחות.

<נעמה בן צבי: ולכן אנחנו ממליצים כן לאפשר את ההארכה הזאת as is כדי לאפשר היערכות טובה וסבירה, כדי לעשות את זה בצורה מסודרת וטובה.

<נעמה בן צבי: והכול בהנחה שהמתווה הזה יתקבל.

<נעמה בן צבי: אם לא יתקבל, הם ייערכו אחרת.

אורי מקלב: דבר ראשון, את לא צריכה להחזיק את המיקרופון.

אורי מקלב: דבר שני, אנחנו שואלים האם הבעיה היא טכנית.

אורי מקלב: האם מדובר על לתכנן כפתור שלא יאגור את טביעת האצבע?

אורי מקלב: או שאת אומרת באופן כללי שקשה מאוד - - -

<נעמה בן צבי: זה לא עניין של קשה מאוד, זה לא עניין של קושי ללחוץ על כפתור כזה או אחר, אלא מדובר בספינת משא, שעכשיו אנחנו מזיזים אותה בווקטור.

<נעמה בן צבי: והיא צריכה להתארגן, הם צריכים לתכנן את זה, צריכים להיערך לזה.

<נעמה בן צבי: ניהול של מאגר תמונות פנים הוא לא פשוט - - -

אורי מקלב: אלה מילים מאוד יפות, אבל אנחנו לא יכולים - - -

<עירית ויסבלום: אבל את זה אומרת מישהי שישבה בוועדה שהמליצה אחרת.

אורי מקלב: אלה לא תשובות שאנחנו מקבלים.

<נעמה בן צבי: בסדר, אני הגורם המשפטי ואני רק יכולה לציין שאנחנו יודעים שזה לא פשוט ושזה מצריך היערכות.

יוליה מלינובסקי: גברתי, זה שזה גורם לך בעיות, אותנו זה לא מעניין - - -

<נעמה בן צבי: זה לא גורם לי בעיות, לא זה העניין.

אורי מקלב: רגע, רגע, אנחנו רוצים לקבל תשובה מאדוני.

אורי מקלב: מה שמך?

<עמיר אריהן: עמיר אריהן, מנהל מערכות המידע ברשות לניהול המאגר הביומטרי.

<עמיר אריהן: אני אענה על הפן המקצועי.

<עמיר אריהן: המאגר מלכתחילה נבנה כמאגר מאובטח, מבוקר, עם תהליכים אוטומטיים שמונעים יכולת של שינוי או מחיקה או כל הליך אחר שנעשה במאגר – על מנת למנוע ניצול לרעה.

<עמיר אריהן: כרגע, בשל מתווה השר, שאנחנו בדיוק נערכים אליו, אנחנו צריכים לשמור בדיוק את אותם מאפיינים כדי לאפשר את מה שהשר קבע ומוביל אליו.

<עמיר אריהן: ולכן ההליכים האלה לוקחים זמן.

<עמיר אריהן: לא מדובר פה בלהיכנס לאייפון ולמחוק אפליקציה, אלא צריך להוריד את כל העקבות, צריך למחוק את זה באופן דטרמיניסטי וצריך לאפשר את תוך כדי זה שאנחנו שומרים על המאגר מאובטח, מבוקר ושלא ניתן למחיקה.

תמר זנדברג: אז תעשו את זה לטביעות האצבע בחודשיים האלה.

<קריאות: - - -

<עמיר אריהן: שנייה, חבר'ה, שאלתם מקצועית, אני עונה מקצועית.

<עמיר אריהן: התהליכים האלה לוקחים זמן.

<עמיר אריהן: לבוא ולעשות את זה מעכשיו לעכשיו זה לא אפשרי.

<עמיר אריהן: אנחנו שומרים על רמה מקצועית שנדרשה פה בוועדה מאיתנו, ובצדק.

<עמיר אריהן: אנחנו היינו עושים את זה גם אם לא הייתה נדרשת, אבל היא כן נדרשה פה.

<עמיר אריהן: אנחנו חייבים לשמור על אותה רמה מקצועית גם בכל הליך שינוי שאנחנו עושים, אחרת כולנו, כל המדינה - - -

זוהיר בהלול: אתה יכול להבטיח שזה בלתי פציח לחלוטין?

יוליה מלינובסקי: אין דבר כזה.

<עמיר אריהן: לא הבנתי את השאלה שלך בהקשר של התשובה שלי.

זוהיר בהלול: אתה אמרת שהכול מאובטח ו - - -

<עמיר אריהן: לא, אמרתי שהמאגר - - -

תמר זנדברג: בחודשיים אתם תיערכו לזה?

<עמיר אריהן: התשובה היא כן.

תמר זנדברג: אז אל תקבלו אנשים בזמן הזה, ובתוך חודשיים תעמידו את זה.

<עמיר אריהן: אבל הם באים ללשכות - - -

תמר זנדברג: בסדר, אז הם באים.

<עמיר אריהן: נהפוך הוא – מצבם של האנשים בלשכות היום - - -

תמר זנדברג: חבר'ה, זה שאתם כרכתם את זה במאגר מראש ולא השארתם אופציה להסיט תיעוד - - -

אורי מקלב: תמר, אבל זה לא בדיוק התשובה.

אורי מקלב: את צודקת בעניין הזה, אבל הם הסבירו קודם - - -

<קריאות: - - -

אורי מקלב: סליחה, רבותיי, מה קרה?

אורי מקלב: מה ההתרגשות?

<קריאה: אפשר להצביע.

אורי מקלב: אבל תמר מחכה לתשובות אמתיות מהצוות המקצועי.

אורי מקלב: הם אמרו שאם לא נקבל אותן, ינפיקו לאנשים תעודות זהות לא חכמות ועוד חודשיים הם יצטרכו לבוא עוד פעם.

אורי מקלב: כלומר, כל מי שיבוא בתקופה הזאת, יונפקו לו תעודות זהות מיושנות.

תמר זנדברג: אז שימחקו את טביעות האצבע באופן אוטומטי.

תמר זנדברג: שיכניסו הוראה למחיקה אוטומטית של טביעות האצבע של מי שהצטרף בחודשיים האלה.

<נירה לאמעי רכלבסקי: הם אומרים שהם לא יכולים.

תמר זנדברג: אז אני לא מבינה, מה, באו להסביר לנו שאי אפשר שום דבר חוץ ממה שקיים?

תמר זנדברג: מה, אנחנו חותמת גומי?

תמר זנדברג: בשביל מה באנו?

אורי מקלב: אני רוצה לסכם ככה.

אורי מקלב: אתם תבדקו את זה.

אורי מקלב: דבר אחד מוסכם עלינו – שאנשים יקבלו הסבר על מה שצפוי להם בעוד חודשיים, שיכול להיות שיהיו שינויים.

יוליה מלינובסקי: איך הם יקבלו הסבר?

<נירה לאמעי רכלבסקי: יש היום בצו כתב הסכמה.

<נירה לאמעי רכלבסקי: היום אדם צריך לחתום על כתב הסכמה - - -

<עירית ויסבלום: אנחנו נסביר שהחוק ישתנה, אנחנו לא יכולים להסביר - - -

אורי מקלב: אבל מה המשמעות של זה שהחוק ישתנה.

<עירית ויסבלום: אנחנו לא יכולים היום להגיד שהחוק ישתנה באופן כזה או אחר אם אני לא בטוחה איך הוא ישתנה בכנסת.

אורי מקלב: אבל אתם כן יכולים להגיד באיזה נושאים ישתנה.

אורי מקלב: נושא המאגר למשל בוודאי ישתנה.

אורי מקלב: אז את זה אתם יכולים להגיד.

יוליה מלינובסקי: סליחה, סליחה, עכשיו שמעתי פרט מאוד חשוב - - -

אורי מקלב: רגע.

אורי מקלב: לגבי הנושא השני, אתם אומרים בעצמכם שאם הייתה אפשרות אז כבר הייתם הולכים בתהליך של החוק העתידי, רק שאין לכם את האפשרות החוקית והטכנית.

אורי מקלב: אבל הייתה כאן הצעה שכן אפשר יהיה לתת הוראה של מחיקה, הוראה עתידית - - -

<נירה לאמעי רכלבסקי: בדיוק.

<נירה לאמעי רכלבסקי: שאלה שעשו את זה בחודשיים האלה יימחקו.

<עירית ויסבלום: אבל מי מהם שלא רוצה להימחק - - -

<יהונתן קלינגר: אז שיחליטו עכשיו אם הם רוצים בעוד חודשיים למחוק או לא.

<עירית ויסבלום: אני לא יכולה עכשיו להתחייב על משהו בלי שאני יודעת איך החוק ישתנה.

<יהונתן קלינגר: למה?

<עמיר אריהן: אבל זה ניתן להם גם ככה.

<יהונתן קלינגר: לא, הם יצטרכו להוציא פקודה חדשה.

<נירה לאמעי רכלבסקי: אבי, תנו להם כבר עכשיו את האופציה למחיקה, שממילא הם היו מקבלים אותה עוד חודשיים.

<עירית ויסבלום: מי שבעוד חודשיים ירצה מחיקה ממילא יצטרך להגיע כדי לשנות את התיעוד.

<יהונתן קלינגר: אז תנו להם עכשיו לתת לכם כתב הסכמה מראש.

<עירית ויסבלום: אני לא אתן עכשיו כתב הסכמה למצב שבעוד חודשיים אני לא בטוחה איך הוא ייראה.

אורי מקלב: יוליה, בבקשה.

יוליה מלינובסקי: אתם מדברים ממה שנוח לכם מבחינת הפעילות שלכם - - -

<עירית ויסבלום: לא, זה מאוד לא נוח לנו.

<אבי חליבה: זה ממש לא נוח, כי זה עושה פה עבודה לאנשים.

<עירית ויסבלום: זה לא נוח לנו כבר שלוש וחצי שנים.

יוליה מלינובסקי: כשאני מגיעה ללשכה ומציעים לי לעשות ביומטרי, הבנתי שיש כתב הסכמה.

יוליה מלינובסקי: אם אני חותמת על כתב ההסכמה זה אומר שאני מוכנה לפנים ולאצבע.

יוליה מלינובסקי: אז תשנו את כתב ההסכמה עכשיו - - -

<עירית ויסבלום: אנחנו נשנה אותו בחוק.

<נירה לאמעי רכלבסקי: למה לא עכשיו?

<קריאות: - - -

יוליה מלינובסקי: שתהיה לי אפשרות לדעת.

יוליה מלינובסקי: אני לא יודעת על זה.

אורי מקלב: יוליה, הבנו.

אורי מקלב: אני מציע - - -

<יהונתן קלינגר: ראינו את כתב ההסכמה וראינו ש - - -

אורי מקלב: יהונתן.

אורי מקלב: אנחנו עכשיו מבקשים שמעבר לדף שיסביר, גם ישאלו את הבן אדם האם הוא רוצה שכשיגיע החוק, אם תהיה בו אפשרות, למחוק את טביעת האצבע שלו.

<אבי חליבה: זה קיים בכל מקרה - - -

<יהונתן קלינגר: לא.

<נירה לאמעי רכלבסקי: אבל הוא יצטרך לבוא עוד פעם.

אורי מקלב: אז שלא יצטרך לבוא עוד פעם.

<עירית ויסבלום: אבל הוא יצטרך לבוא כדי להנפיק לו תיעוד חדש.

<נירה לאמעי רכלבסקי: למה?

<קריאות: - - -

<קריאה: זה יעלה כסף.

<יהונתן קלינגר: למה שזה יעלה כסף?

<יהונתן קלינגר: זה חלק מהחוק החדש.

<נירה לאמעי רכלבסקי: אפשר לקבוע שזה לא יעלה כסף.

<אבי חליבה: חבר'ה, ההצעה נפלאה, רק שחברי הכנסת אמרו, ובצדק, שמכיוון שרוצים עוד לדון בזה וייתכנו בזה שינויים, אנחנו לא יודעים לנבא מה יהיה ומה יעבור, ויתרה מכך, אנחנו נערכים למה שאנחנו יודעים שכרגע הנחיתה ממשלת ישראל ועבר קריאה ראשונה, אבל יכול מאוד להיות שמחר יהיה שינוי דרמטי.

<אבי חליבה: ולכן האנשים פה הם גורמי מקצוע, הם יודעים לעשות עבודה בלוחות זמנים מהירים ביחס למורכבות, ואני לא מציע לאף אחד, לא יהונתן ולא מישהו אחר, שלא מכיר את המערכות לאשורן לקבוע החלטות שהן שרירותיות, כי בסוף מה שיקרה - - -

אורי מקלב: אנחנו נפנה לשר.

אורי מקלב: אני אפנה לשר.

אורי מקלב: אנחנו מקדמים עכשיו את ההחלטה שאם תהיה אפשרות אז השר יכניס את זה בהוראות שאתם תיתנו.

<נירה לאמעי רכלבסקי: אנחנו יכולים להחליט לתקן את הצו עכשיו.

אורי מקלב: אני לא יכול להכניס - - -

<נירה לאמעי רכלבסקי: למה?

אורי מקלב: אני לא יכול.

חיים ילין: אגב, אם אתה מדבר על כסף, מי שהיה צריך דרכון הוציא דרכון על המטוס לצורך העניין.

חיים ילין: ועכשיו תחוקק שזה ביומטרי חובה, ואז מה הוא יעשה?

חיים ילין: הוא שילם פעמיים.

חיים ילין: מי יזכה אותו?

<קריאות: - - -

אורי מקלב: אנחנו נשנה את הצו בעצת השר.

אורי מקלב: אם תהיה אפשרות, אם השר יסכים לשינויים, נעשה את זה.

אורי מקלב: עכשיו אנחנו נקבל את הצו וגם ננחה שיהיה הסבר מה יהיה בעוד חודשיים, וגם ניתן אפשרות בתוך הצו לכך שאם השר יגיע למסקנה שהוא יכול לתת להם הוראה למחוק, אנחנו נמחק.

אורי מקלב: לפי זה אני מעמיד את הצו להצבעה.

אורי מקלב: מי בעד הצו כפי שאנחנו הסברנו?

אורי מקלב: מי נגד?

אורי מקלב: הצבעה בעד אישור הצו – 8 נגד – 7 צו הכללת אמצעי זיהוי ביומטריים ונתוני זיהוי ביומטריים במסמכי זיהוי ובמאגר מידע (תקופת מבחן) (תיקון מס' 2), התשע"ז-2016, אושר בכפוף לשינויים שנאמרו לפרוטוקול.

אורי מקלב: שמונה בעד, שבעה נגד.

אורי מקלב: הצו התקבל.

אורי מקלב: תודה רבה, הישיבה נעולה.